63(2011) » "Йәшлек" гәзите\nГазета "Йәшлек" » Облако тегов » 63(2011)\nБал тотҡан – бармағын ялаған\nМахсус бит // 13-08-2011, 11:02\nСираттағы оҙайлы ялымды йәйҙең иң ҡыҙыу ваҡытында алдым. Күктә – самаһыҙ ҡайнар ҡояш, аяҡ аҫтында – турғай башы ҙурлыҡ еләк, һауала – иҫ киткес хуш еҫ, һыу буйы тулы – халыҡ. Эйе, был – июль! Отпускымдың тәүге көнөндә үк йәнтөйәгемдә – Күгәрсен районының Бикес ауылында инем инде. Күңелле һәм рәхәт: атайым менән әсәйем эргәһендә, ялға ҡайтҡан апайҙарым, уларҙың балалары менән нисек күңелһеҙ булһын ти?! Юҡ, был ял итеп кенә ятҡан, тип уйлап ҡуймағыҙ. Бесәнгә лә йөрөнөм, еләккә лә барҙым, картуф баҡсаһында ҡуңыҙға ҡаршы ла көрәштем. Һәм тағы ла... Ана шул тағы ла тигәнем тураһында ентекләберәк яҙмаҡсымын....\nЯҡшы клиент үҙенә тартып тора\nМахсус бит / Тормош юлдары ҡатмарлы // 13-08-2011, 11:01\nЭшҡыуарлыҡтың республикабыҙҙа йылдан-йыл нығыраҡ үҫеш алыуы ҡыуаныслы. Теләге булған, хәленән килгән кеше, әйҙә, үҙ аллы эшләһен, етеш тормошта йәшәһен – бының өсөн мөмкинлектәр тыуҙырылған. Хәҙерге заманда ауырлыҡтар алдында баҙап ҡалмайынса йүнсел булыу, маҡсатыңа өлгәшеү өсөн тәүәккәллек, ышаныслы аҙымдар менән алға барыу зарур, һәләтеңә, мөмкинлегеңә ҡарап, дөрөҫ йүнәлеш алыу ҙа мөһим....\nЗамандан бигерәк, замана сире бөлдөрә беҙҙе\nМахсус бит / Тормош юлдары ҡатмарлы // 13-08-2011, 11:00\nЗаман ауыр, тиергә яратабыҙ. Эшһеҙлек, эскелек, аҡсаһыҙлыҡ, сараһыҙлыҡ. Ыңҡ, һыңҡ. Шулай ҙа, ҡайһы берҙә саҡ ҡына үҙеңде йәлләмәй, аҙыраҡ ҡына тырышлыҡ һалғанда, проблемаларҙың күбеһе хәл ителеүен, ҡыйынлыҡ артынан еңеллек килеүен оноторға ярамай....\nРубрикалар // 13-08-2011, 10:58\n«Үле йәндәр» вузды баҫты\nБерҙәм дәүләт имтиханы менән нимә генә эшләмәйҙәр. Мәктәптәр генә түгел, вуздар ҙа шуның тирәләй баш ҡатыра.\nАна бит, Пирогов исемендәге Рәсәй медицина милли тикшеренеү университетына ла БДИ-нан юғары балл алыусылар ябырылған. Иң абруйлы факультеттарҙа 800-гә яҡын бюджет урыны шыплап тулған да ҡуйған. Етмәһә, әлеге егет һәм ҡыҙҙарҙың һәммәһенең тиерлек вузға конкурсһыҙ инеү өсөн ташламаға хоҡуғы ла бар икән. Шикләнә-икеләнә торғас, шул асыҡланған: баҡһаң, был абитуриенттар ҡағыҙҙа ғына, имеш....\n«Халыҡ программаһы»на ниндәй тәҡдимдәрегеҙ бар?\nРубрикалар // 13-08-2011, 10:53\nҺуңғы арала илебеҙҙә йәмғиәтебеҙ өсөн ят булған ваҡиға – РФ Дәүләт Думаһына депутатлыҡҡа кандидаттар өсөн алдан тауыш биреү, йәғни праймериз бара. Республикала планлаштырылған 17 праймериздың 15-е үтте лә инде. «Берҙәм Рәсәй»ҙең «уң ҡулы» булған Халыҡ фронты буласаҡ депутаттарға нәҡ халыҡтың уй-фекерен еткереүсе булып тора. Халыҡ фекеренә таянып, «Халыҡ программаһы» төҙөлә. «Халыҡ программаһы»на ниндәй тәҡдимдәрегеҙ бар?» – тигән һорау менән мөрәжәғәт иттек респонденттарға....\nРеспубликала эшҡыуарлыҡ өсөн шарттар һәйбәт\nНовости / Рәсәй // 13-08-2011, 10:52\n«Рәсәй терәге» Бөтә Рәсәй ижтимағи ойошмаһы илдең 40 төбәге араһында бәләкәй һәм урта бизнес өсөн булдырылған шарттар буйынса тикшереү үткәргән. Һөҙөмтәләр күрһәтеүенсә, беҙҙең республика тәүге ун имен төбәк араһына ингән....\nҺайлаусылар ғына яңылышмаһын инде!\nРубрикалар // 13-08-2011, 10:50\nРФ Дәүләт Думаһына депутатлыҡҡа кандидаттар өсөн был юлы Өфөнөң ете районының алтынсыһының – Октябрь районы һайлаусылары алдан тауыш бирҙе. Баш ҡаланың иң ҙурҙарының береһе һаналған был районынан төрлө кимәлдәге коллективтар үҙ кандидаттары өсөн бюллетендәргә үҙ тамғаларын ҡуйырға 315 иң әүҙем вәкилен ебәргән. Ә исемлектәге 123 кандидаттан был праймеризда ҡатнашырға 46-һы килгәйне....\nХалыҡ менән йәнле аралашыу бара\nРубрикалар // 13-08-2011, 10:49\nСаҡмағош районы сираттағы праймериз майҙанына әйләнде. Алдан тауыш биреүгә был юлы Баҡалы, Дүртөйлө, Илеш, Кушнаренко, Саҡмағош, Шаран райондары һайлаусылары һәм 40-тан ашыу кандидат йыйылды....


Иҫке Сибайҙа ла эштәр гөрләй!\n23 Декабрь 2019, 19:15\n“Урындағы башланғыстарҙы яҡлау программаһы”на Иҫке Сибай ауылы халҡы ышаныс күрһәтә. Ошо көндәрҙә быйыл да күмәк көс менән яулап алынған проект буйынса эштәр башланды. Бында электр селтәрҙәрен тулыһынса капиталь ремонт яһау ҡарала. Барлыҡ эштәре менән урамдарҙы яҡтыртыу буйынса "Каширин" шәхси предприятиеһы шөғөлләнә. Тулыраҡ беҙҙең сайтта.\n“Урындағы башланғыстарҙы яҡлау программаһы”на Иҫке Сибай ауылы халҡы ышаныс күрһәтә. Ошо көндәрҙә быйыл да күмәк көс менән яулап алынған проект буйынса эштәр башланды. Бында электр селтәрҙәрен тулыһынса капиталь ремонт яһау ҡарала. Барлыҡ эштәре менән урамдарҙы яҡтыртыу буйынса "Каширин" шәхси предприятиеһы шөғөлләнә.\nПроект буйынса урамдарға 150 электр лампаһы ҡуйыласаҡ. Артып ҡалған суммаға тағы ла өҫтәмә 30-40 урынға лампа ҡуйыу планлаштырыла. Шулай итеп, Иҫке Сибай ауылына яҡтылыҡ килә. Был улар өсөн бик шәп Яңы йыл бүләге буласаҡ.


Башҡорт теле көнөндә республикала ниндәй саралар ойошторола\n11 Декабрь 2020, 15:07\n14 декабрҙә Башҡортостан Республикаһы Башлығы указы буйынса Башҡорт теле көнө билдәләнә.\nБайрам күренекле башҡорт мәғрифәтсеһе Мифтахетдин Аҡмулланың тыуған көнөндә ойошторола. Байрамдың инициаторы булып, шулай уҡ 2020 йылды Башҡорт теле йылы тип иғлан итеү тәҡдиме менән Бөтә донъя башҡорттары ҡоролтайы сығыш яһаны.\nБыл көндә онлайн һәм офлайн форматтарҙа башҡорт телен һәм башҡорт халҡының мәҙәни ҡиммәттәрен һаҡлауға йүнәлтелгән саралар үткәрелә, йылға йомғаҡ яһала, бынан алда уҙғарылған конкурстарҙың еңеүселәре бүләкләнә.\n14 декабрҙә Башҡортостан Республикаһының Мәғариф һәм фән министрлығы республиканың танылған шәхестәре ҡатнашлығында «Шиғри сылбыр» интернет-флешмобын ойоштора.\nБөтә донъя башҡорттары ҡоролтайы Башҡортостан Республикаһының дәүләт телдәрен һәм Башҡортостан Республикаһы халыҡтары телдәрен һаҡлау, үҫтереү буйынса гранттар конкурсы еңеүселәре проекттарының күргәҙмәһе менән таныштыра.\nБашҡорт дәүләт университетында һәм Башҡорт дәүләт педагогия университетында бик күп, шул иҫәптән башҡорт мәғрифәтсеһе Мифтахетдин Аҡмуллаға бағышланған саралар уҙғарыла, вариҫтары уның һәйкәленә сәскәләр һала. Башҡорт мәҙәниәтенең тағы ла бер арҙаҡлы шәхесе – билдәле шағир Шәйехзада Бабичтың 125 йыллығына ҡарата асыҡ дәрес була.\nБайрам саралары республиканың барлыҡ мәҙәниәт учреждениеларында ойошторола, башлыса онлайн форматта. Сараларҙың тулы программаһын Башҡортостан Республикаһының Мәҙәниәт министрлығы сайтында ҡарарға мөмкин.


БАШҠОРТОСТАН ӨС ЙЫЛДА ЯРЛЫЛЫҠҠА ҠАРШЫ КӨРӘШКӘ 1,12 МИЛЛИАРД ҺУМ ЙҮНӘЛТӘ | Министерство сельского хозяйства Республики Башкортостан\n» БАШҠОРТОСТАН ӨС ЙЫЛДА ЯРЛЫЛЫҠҠА ҠАРШЫ КӨРӘШКӘ 1,12 МИЛЛИАРД ҺУМ ЙҮНӘЛТӘ\nБАШҠОРТОСТАН ӨС ЙЫЛДА ЯРЛЫЛЫҠҠА ҠАРШЫ КӨРӘШКӘ 1,12 МИЛЛИАРД ҺУМ ЙҮНӘЛТӘ\nБашҡортостан 2020-2022 йылдарҙа социаль контракттар программаһын тормошҡа ашырыу өсөн 1,12 миллиард һумдан ашыу – йыл һайын 375,6 миллион һум йүнәлтә. Аҡсаның төп өлөшө федераль бюджеттан алынған, төбәк ҡаҙнаһын берлектә финанслау 2020 һәм 2021 йылдарҙа – 51,2 миллион һум, 2022 йылда 71,5 миллион һум тәшкил итә.\nФинанслауҙың артыуына бәйле ярлылыҡҡа ҡаршы көрәш программаһы күберәк ҡатнашыусыларҙы йәлеп итергә мөмкин – 2024 йылға тиклем йыл һайын 2 мең, һөҙөмтәлә 10 мең ғаилә ярҙам алырға тейеш. Һөҙөмтәлелек күрһәткесе – йәшәү минимумы дәүмәленән күберәк булған килем.\nХөкүмәттәге оператив кәңәшмәлә хеҙмәт һәм социаль яҡлау министры Ленара Иванова хәбәр итеүенсә, 2014-2019 йылдарҙа 6728 кешегә адреслы ярҙам күрһәтелгән. Айырыуса шәхси ярҙамсы хужалыҡты алып барыуға 50 мең һумға тиклем түләү талап ителгән. Ауыл ерендә ошо ярҙам сараһын 6570 кеше алған (башлыса улар мал һатып алған). 151 кеше, 100 мең һумға тиклем аҡса алып, шәхси предприятие асҡан (алыусыларҙың 2%), етәүһенә һөнәри белем алыуға бәйле ярҙам күрһәтелгән. Бының өсөн 15 мең һумға тиклем бүленә.\nШулай уҡ программа эш эҙләүгә бәйле ярҙамды ла үҙ эсенә ала, был ҡала халҡы өсөн һөҙөмтәлерәк.\nХеҙмәт министрлығы Эшҡыуарлыҡ буйынса дәүләт комитеты менән шәхси предприятиелар һанын арттырырға өмөтләнә, тип билдәләне Ленара Иванова.


Станцияларҙың ниндәйе генә юҡ ине!\n6 Апрель 2018, 17:25\nҺәр яҙғы каникул һайын китапханаларҙа Балалар һәм үҫмерҙәр китабы һәм музыкаһы аҙналығы үткәрелә. Был байрамды 75 йыл элек балалар яҙыусыһы Лев Кассиль уйлап тапҡан.\nБыйылғы аҙналыҡ «Китап. Ғаилә. Яҙ» девизы менән үтте. Уның бер көнө балалар шағиры, яҙыусыһы, тәржемәсе Сергей Михалковҡа бағышланды. Сөнки уның тыуыуына 105 йыл тулғайны. Ошо уңайҙан баш ҡаланың 38-се моделле китапханаһында ла «Мин бәләкәй булғанда» тигән кисә ойошторолдо. Унда 234-се балалар баҡсаһының кескәй тәрбиәләнеүселәрен саҡырҙыҡ. Ҡыҙҙар, малайҙар тылсымлы поезда Сергей Михалковтың биографияһы, ижады буйынса «сәйәхәт»кә юлланды.\nӘ станцияларҙың ниндәйе генә юҡ ине! «Биография» тип аталғаны уның балалыҡ һәм үҫмерлек осорона алып инде. Яҙыусының тырыш уҡыусы булыуын, немец телен яратыуын, хатта ғаилә һәм дуҫтары өсөн өйҙә журнал сығарып ҡарауын белделәр. 15 йәшендә ныҡлап яҙыша башлай, ә 20 йәшендә уның шиғырҙары сәхнәләрҙән уҡыла. «Шиғриәт» станцияһында балалар шағирҙың шиғырҙарын һөйләп ишеттерҙе. «Әкиәт» тигәнендә йәнһүрәт ҡарап кинәнделәр.\nАлла һәм Эрика ДҮСӘЕВАлар.


«Агро» баҫыузарында | Министерство сельского хозяйства Республики Башкортостан\n» «Агро» баҫыузарында\n«Агро» яуаплылығы сикләнгән йәмғиәте игенселәре лә яҙғы культураларҙы ваҡытында сәсеп ҡалыу көн талабы булыуын яҡшы аңлап, көндө-төнгә ялғап, ең һыҙғанып баҫыу эштәренә тотонған. Йылдағыса, «Агро» йәмғиәте сәсеү кампанияһын яҡшы әҙерлек менән ҡаршы алды. Баҫыуға сығасаҡ техниканы һәм агрегаттарҙы әҙерләүҙе ноябрҙән башлап, уларҙы йүнәтеп, әҙерлек һыҙығына ҡуйыуға етди ҡараны. Машина-тракторҙарҙы ремонтлауҙы районда тәүгеләрҙән булып тамамланылар, бар техниканың һәм уларҙың тағылмаларының яҙғы эштәргә әҙерлеге буйынса район семинар-кәңәшмәһе хужалыҡ базаһында юғары кимәлдә ойошторолдо.\n— Баҫыуҙарға сәсеү алдынан ашлама индерелде. Бөгөнгә тотош майҙандың 70 процентына (йәғни 16 майға — авт.) киләһе уңыш орлоҡтары һалынды ла инде. Трактор-агрегаттар барыһы ла эштә: берәүҙәре баҫыуҙа дым ҡаплау менән мәшғүл булһа, икенселәре сәсеүҙә йөрөй. Етен, гәрсис культураларын, борсаҡ сәсеүҙе тамамланыҡ, сират бойҙай менән һолоға етте, — тип таныштыра эш барышы менән хужалыҡ етәксеһе Н. З. Әхтәмов.\nНаил Зиннәт улы әйтеүенсә, 350 гектарҙы биләгән етен менән 200 гектарҙа урынлаштырылған гәрсис бик дәррәү шытып сыҡҡан.\n— Көндәр эҫе торғас, орлоҡто ергә һалыу менән ул шул арала шытым бирә. Күрәһегеҙме, бына борсаҡ та дәррәү генә сығып килә, — тип борсаҡ менән һоло ҡатыш сәселгән баҫыуҙа морон төрткән үҫентеләрҙе күрһәтеп ҡыуанысын йәшермәй етәксе. Әйткәндәй, был ҡатнаш баҫыуҙа борсаҡ төп урында буласаҡ, ә һоло был культура уға үрелеп үҫеү өсөн бергә сәселә икән.\nТупраҡҡа тейешле кондицияға еткерелгән яҡшы сифатлы орлоҡ һалыныуы ла һәйбәт уңыш үҫтереүҙә төп шарт. Шуға ла сәсеү материалын әҙерләүгә етди иғтибар бирелә. Баҫыуҙа эш туҡтамаһын өсөн Роберт Фәтхуллин етәкселегендә ырҙын табағында орлоҡто ваҡытында ағыулап, игенселәрҙе сәсеү материалы менән тәьмин итеү яҡшы ойошторолған.\n«Агро» ЯСЙ-һы баҫыуҙарында бөтәһе 600 гектарҙа бойҙай сәселә, 300 гектарҙы һоло биләйәсәк. Көндәр уңай торғанда тәүлеккә эшләнеш 150-200 гектар тәшкил итә. Ерҙе тырматып, сәсеүгә әҙерләүҙә, дым ҡаплауҙа районда билдәле алдынғы механизатор Йәмил Ғәбитов ал-ял белмәй эшләй.\nҺәр ауыл хужалығы кампанияһында алдынғылар исемлегендә булған Шамил Хәйбуллин үҙенең ҡамыл сәскестәре эленгән К-700 тракторында ярауай бойҙай сәсә. Был баҫыуға йәнәш ятҡан майҙанды Юнир Йәһүҙиндың ҡеүәтле К-700-ты иңләй, эште сифатлы башҡарыуы менән алдырған механизаторҙың агрегаты һоло сәсә. Орлоҡ менән тәьмин итеүҙә Тимур Әминев ярҙам итә.\nМТЗ-1221 тракторында «Агро»ның ғына түгел, райондың билдәле механизаторы Варис Вәлиев юғары хеҙмәт өлгөһө күрһәтә.\nНаил Зиннәт улы хужалыҡта быйыл ғына эш башлаған аталы-уллы ике Владимир Любимовтарҙың да тырышлығын билдәләп үтте. Улы шулай уҡ МТЗ тракторында бойҙай сәсеүҙә йөрөй. Ә оло Любимов иһә беҙ элек-электән күреп өйрәнгән совет осорондағы ДТ-75 тракторын «йүгәнләгән».\n— Һөрөлгән баҫыуҙан «Бастер» сәскестәре ҡыйынлыҡ менән үтә, шуға ла был тракторға элекке сәскестәрҙе элеп, бойҙай сәсәбеҙ, — тип аңлатма бирә етәксе.\nСәсеүлектәрҙе тапатыуҙа МТЗ-80 тракторында Айнур Фәритов йөрөй. Сәсеү агрегаттарына орлоҡто Кәрим Ҡасҡынбаев менән Раил Вилданов КамАЗ, Азамат Юркевич ГАЗ машиналарында ташый. Ырҙын табағына яҡын урынлашҡан баҫыуҙарға сәсеү материалын МТЗ тракторында Фәнзил Бикйәнов ташып өлгөртә. Сәскестәрҙә йөрөгән Фидан Исмәғилев, Нур Ямалетдинов, Зәбир Йәһүҙин һуңғы һөҙөмтә өсөн тырышып эшләй.\nИретеп йәбештереүсе, үҙ эшенең оҫтаһы Радик Ғайсиндың да өлөшө һиҙелерлек.\nЯлан батырҙарының тамағы туҡ булһа, был, һис шикһеҙ, эштә сағыла. Игенселәрҙе ашнаҡсы Йәмилә Ырыҫҡолова тәмле аштар менән һыйлай.\n— Төп культураларҙы сәсеүҙе 25 майға тамамларға иҫәпләйбеҙ. Унан һуң иген культуралары шытып сығыу менән уларҙы быйыл шыйыҡ карбамид менән эшкәртәсәкбеҙ. Был препарат кәрәкле күләмдә ҡайтарылған да инде. Артабан баҫыуҙарға химик утау мәле етә. Бесәнгә төшәбеҙ, культуралар урыуға өлгөрә. Шулай, игенсе өсөн йәйге ҡыҙыу осор етте, — ти Наил Зиннәт улы.\nИгенселәрҙең дөйөм тырыш хеҙмәтенә яуап итеп, баҫыуҙар мул уңыш менән һөйөндөрһөн тигән теләктә һаубуллаштыҡ ялан батырҙары менән.\nРәмилә ИСТАНБАЕВА, «Осҡон» газетаһы корреспонденты


10 августа 2016 — 16:23 ГТРК «Башкортостан»\nРәсәй президенты Төркиә президенты менән һөйләшеүҙәрҙең ике яҡлы мөнәсәбәттәр өсөн мөһимлеген билдәләне. Тиҙҙән ике арала чартер рейстары тергеҙелә. «Төркиә ағымы» проектын ғәмәлгә ашырыу дауам итәсәк.\nБразилияла сәйәси хәл ҡатмарлы булып ҡала. Ил халҡы властан ситләштерелгән Дилма Русеффҡа теләктәшлек белдереү өсөн Олимпия уйындарына йәлеп ителгән иғтибарҙы файҙаланып ҡалырға тырыша. Көн һайын тиерлек меңләгән кеше президент вазифаһын башҡарыусы Мишель Темерға ҡаршы акция үткәрә. Әлеге хөкүмәткә ҡаршы хәрәкәт барлыҡ мөмкинлектәрҙе файҙаланып ҡалырға тырыша.\nРәсәй командаһы Олимпиадала миҙалдар һаны буйынса дүртенсе урынға күтәрелде. Хәсән Халмурзаев дзюдола алтын миҙал алды. Ҡатын-ҡыҙҙар спорт гимнастикаһында көмөш миҙал яуланы. Олимпиада 21 августҡа тиклем дауам итә.


Башҡортостанда Салауат ҡалаһы прокуроры тәғәйенләнде // Йәмғиәт | новости башинформ.рф\nБашҡортостанда Салауат ҡалаһы прокуроры тәғәйенләнде\n10:42, 21 января 2016 Йәмғиәт\nӨФӨ, 2016 йыл, 21 ғинуар. /«Башинформ» мәғлүмәт агентлығы, Артур Басиров/.\nЮстиция советнигы Евгений Иванов Салауат ҡалаһы прокуроры итеп тәғәйенләнде. Тейешле бойороҡҡа Рәсәйҙең генераль прокуроры ҡул ҡуйған.\nЕвгений Иванов 1981 йылда Бәләбәйҙә тыуған. 2003 йылда Башҡорт дәүләт университетын тамамлаған. 2002 йылда Рәсәй прокуратураһы органдарында хеҙмәт итә башлай. Бөгөнгә тиклем Дәүләкән районы прокуроры булып эшләгән.\nТеги: тәғәйенләү,прокурор,бр прокуратураһы


Петропавловкала ҡунаҡтарҙы ҙур әҙерлек менән көттөләр\n11 Апрель 2018, 19:10\nАуыл буйлап экскурсия яһағанда урындағы мәҙәниәт йорто методисы Лидия Михеева колхоз-совхоз осоронда һәм бөгөнгө йәшәйеш, «Ҡыҙыл китап»ҡа ингән үләндәр үҫеүе, ауылда төрлө милләт кешеләре бер-береһен хөрмәт итеп, берҙәм һәм матур йәшәүе тураһында йәнле итеп һөйләне. Артабан төркөм Евгения Алексеевала ҡунаҡта булды. 75 йәшлек әбейҙең йортонда, гүйә, ваҡыт туҡтап ҡалған. Бында йыһаз, биҙәлеш — бөтәһе лә элеккесә. Йортта балаҫ, ҡорғандар, хатта тәҙрә шаршауҙарына тиклем боронғо. Телевизор менән телефон берҙән-бер заманса әйбер бында.\nИкенсе туҡталыш Наилә һәм Андрей Белозеровтарҙың әллә ҡайҙан үҙенә саҡырып торған күркәм яңы йортонда булды. Әйткәндәй, был көндө йорт хужаһы үҙенең алтын юбилейын билдәләй ине. Шуға ҡарамаҫтан, ауылдаштарын һоҡландырып йәшәгән ғаилә ҡунаҡтарҙы ихлас ҡаршы алып, мул табынға саҡырҙы. Урындағы шағир Андрей Васильевич шиғырҙарын уҡып ишеттерҙе. Ә улы Александр гитарала уйнап, атаһы яҙған йырҙы башҡарҙы. Андрей Белозеровтың ағастан семәрләп эшләгән әйберҙәрен дә берсә аптырап, берсә һоҡланып ҡаранылар. Ғаиләнең ҡунаҡсыллығы, матур сығыштар бөтәһенең дә күңеленә хуш килде.\nАртабан сара ауыл мәҙәниәт йортонда дауам итте. Бында һәүәҫкәр артистар, шулай уҡ район Мәҙәниәт йортоноң «Мелодия» рус вокал коллективы тарафынан концерт әҙерләнгәйне. Бынан тыш, Миләүшә Ҡәҙимова һәм Гөлназ Әхмәтованың — ҡул эштәренән, ә Зифа Ғәлләмшина бешергән татар һәм башҡорт милли ризыҡтарынан күргәҙмә ойошторолғайны. Был көндө сәхнәләштерелгән «Лазарева Суббота» христиан байрамы менән бәйле йолала ҡатнашыу бәхете лә тейҙе туристарға.\nҠунаҡтар рәхмәт әйтеп, әҙерләнгән сараларға юғары баһа бирҙе. Иҫтәлеккә уларға Петропавловка ауылы халҡының әүҙем тормош менән йәшәүен, тәбиғәтенең матурлығын сағылдырған, тарихына ҡыҫҡаса байҡау яһаған буклеттар тараттылар. Ә Мутабаш ауыл биләмәһе хакимиәте башлығы Азат Фәйзуллин бирелә буш торған йорттарҙы һатып алырға теләүселәргә һәр саҡ шат булыуын белдерҙе.


Үҙәк банктың юбилейы уңайынан ҡиммәтле тәңкәләр әйләнешкә сыҡты // Иҡтисад | новости башинформ.рф\nҮҙәк банктың юбилейы уңайынан ҡиммәтле тәңкәләр әйләнешкә сыҡты\n12:49, 26 мая 2015 Иҡтисад\nӨФӨ, 2015 йыл, 26 май. /«Башинформ» мәғлүмәт агентлығы, Эльвира Латипова/.\nРәсәй банкының 155 йыллыҡ юбилейы уңайынан ҡиммәтле металдан яһалған ике төрлө иҫтәлекле тәңкә әйләнешкә сыҡты, тип хәбәр итә Үҙәк банктың матбуғат хеҙмәте.\nӨс һумлыҡ тәңкә 925 келәймәле көмөштән яһалған, диаметры — 39 миллиметр, саф ауырлығы — 31,1 грамм. 1000 һумлыҡ тәңкәнең диаметры — 50 миллиметр, 999 келәймәле алтындан һуғылған, ҡиммәтле металдың саф ауырлығы — 155,5 грамм.\nКөмөш тәңкәлә Мәскәүҙәге Рәсәй банкы фасадының бер өлөшө, уның өҫтөндә тәңкә рәүешендә символик сәғәт төшөрөлгән. Алтын тәңкәлә Санкт-Петербургтағы Дәүләт банкының Үҙәк идаралығы бинаһының фасады (1860-1918), өҫтәрәк тәңкәләрҙән символик сәғәт һүрәтләнгән.\nТәңкәләр «пруф» сифатында яһалған. Көмөш тәңкәләр — 10 мең, алтындары 155 данала сығарылған.\nТеги: иҫтәлекле тәңкәләр,үҙәк банк


Тәменән файҙаһы мөһимерәк\n22 Ғинуар 2019, 19:00\nҺәр йәш категорияһы өсөн туҡланыу төрлөсә булырға тейеш. Ул организмдағы үҙгәрештәргә, кешенең физик әүҙемлегенә, тәбиғәт шарттарына, туҡланыуҙың милли үҙенсәлектәренә ярашлы ойошторола.\nТабиптарҙың әйтеүе буйынса, туҡланыуҙың энергетик яҡтан балансланған булыуы мөһим. Тимәк, аҙыҡ менән организмға ингән калория миҡдары энергия ихтыяжына киткән сығымдан уҙмаҫҡа тейеш. Йыш ҡына артыҡ ашау сәләмәтлек ҡаҡшауға сәбәп булып тора. Рациондың склерозға ҡаршы йүнәлтелеүе мөһим. Үлемгә килтереүсе ҡайһы бер ауыр сирҙәрҙең төп сәбәбе — ҡан тамырҙарындағы тәрән үҙгәрештәр. Сирҙең барлыҡҡа килеүендә һәм аҙыуында туҡланыуҙың ҙур әһәмиәткә эйә булыуы яҡшы билдәле.\nРациондағы калорияларҙы кәметеү генә етмәй. Аҙыҡ менән бергә организмға үҫемлек майҙарында тупланған ҡайһы бер матдәләрҙең, эремсек, кефир һәм ҡатыҡтағы липотрон матдәләрҙең инеүе лә кәрәк. Был йәһәттән йәшелсә һәм еләк-емеш файҙалы, уларҙағы витаминдар, микроэлементтар ҡандағы холестеринды һиҙелерлек кәметә.\nТуҡланыуҙы төрләндереү мотлаҡ. Шул саҡта ғына организм кәрәкле матдәләргә туйынасаҡ. Балыҡ, ит, үҫемлек һәм һөт майҙары, йәшелсә, һөт аҙыҡтары, ярмалар — барыһы ла рационда булырға тейеш. Һөт һәм балыҡ аҙыҡтарындағы аҡһым еңел эшкәртелә һәм тиҙ үҙләштерелә, әммә был хәл иттән баш тартырға кәрәклекте аңлатмай, уны көнөнә бер тапҡыр ашау ҙа етә. Ә аҙнаһына бер-ике көн ит ашамай тороу — һеҙҙең сәләмәтлек файҙаһына.\nНи өсөн итте һәм балыҡты бешереп ашау тәҡдим ителә? Сәбәбе — уларҙа бауыр һәм бөйөр эшен ауырлаштырыусы, нервы системаһын ҡуҙғытыусы экстраактив матдәләрҙең булыуында. Һыуҙа бешергәндә улар һурпаға сыға, ә ҡыҙҙырғанда һаҡлана.\nАҡһымдың алыштырғыһыҙ сығанағы — һөт ризыҡтары. Уларҙың составына кеше сәләмәтлеге өсөн кәрәкле бөтә матдәләр ҙә тиерлек инә. Һөт яҡшы үҙләштерелә, тәмле, унан төрлө ризыҡ әҙерләргә мөмкин.\nЭремсек менән сырҙың ҡиммәте баһалап бөткөһөҙ. Эремсек — аҡһымға, ә сыр кальций тоҙҙарына бай. Әммә өлкәндәргә был аҙыҡтарҙың майһыҙырағын ашарға тәҡдим итәбеҙ. Диңгеҙ ризыҡтарындағы май холестеринды һәм ҡан тамырҙарындағы ойошҡаҡтарҙы кәметә.\nӨлкәндәр һимереүҙең йөрәк-ҡан системаһының эшмәкәрлегенә һәм матдәләр алмашыныуға кире йоғонто яһауын да белергә тейеш. Шуға күрә күп калориялы, углеводҡа бай аҙыҡты сикләү файҙалы. Был тәмле-татлы ризыҡтарға, кондитер һәм икмәк-булка изделиеларына ҡағыла. Сей йәшелсә һәм еләк-емештең витамин, минераль матдәләр хазинаһы икәнен дә иҫтә тотоғоҙ.\nТоҙ ҡулланыуҙы сикләргә кәрәклеген дә онотмағыҙ (көнөнә 5-6 грамдан да артмаһын). Тоҙланған йәшелсәне лә самалап ашағыҙ, сөнки самаһыҙлыҡтың ҡан баҫымының күтәрелеүенә, шыйыҡлыҡтың организмда тупланыуына килтереүе бар. Ыҫланған аҙыҡ, бәшмәк, ҡуҙаҡлыларҙан әҙерләнгән блюдолар ауыр эшкәртелә, шуға күрә уларҙы самалап ашарға тәҡдим итәбеҙ.\nАҙыҡ тәмле, аппетитты ҡуҙғытырлыҡ булырға тейеш. Өлкәндәр йыш ҡына ашағыһы килмәүгә зарлана. Йәшел тәмләткестәр, һарымһаҡ, һуған, керән, йәшелсә һәм емеш һуттары күңелде аса, өҫтәүенә улар файҙалы матдәләргә бай. Йәшелсә һәм еләк-емеш С, Р витаминдарының, каротин һәм пектиндың бай сығанағы булып тора, бынан тыш, ашҡаҙан-эсәк эшмәкәрлеген яҡшырта, йөрәк-ҡан тамырҙары системаһына ыңғай тәьҫир итә.\nӨлкәндәрҙең рационында аскорбин кислотаһы ла булырға тейеш. Уның сығанағы әлеге лә баяғы йәшелсә менән еләк-емештә. Тоҙланған кәбеҫтәнең һәр 100 грамында 20 миллиграмға тиклем С витамины бар. Организмды файҙалы аскорбин кислотаһына туйындырыу өсөн гөлйемеш ҡайнатмаһын, ҡара ҡарағаттың шәкәр ҡомо ҡушылған иҙмәһен ҡулланыу файҙалы. Элек-электән йод тоҙҙарының атеросклерозды иҫкәртеүҙә яҡшы сара булыуын белгәндәр, әммә күптәрҙә ул аллергия тыуҙыра. Диңгеҙ аҙыҡтарының, кальмар, креветка һәм диңгеҙ кәбеҫтәһенең файҙаһы баһалап бөткөһөҙ. Улар организмды йод тоҙҙарына туйындырыу менән бергә ҡан тамырҙарында ойошоу барлыҡҡа килеүенә лә ҡамасаулай, ҡандағы холестеринды кәметә, атеросклероздың үҫешен тотҡарлай.\nРациондың дөрөҫ төҙөлөүенән тыш, туҡланыу тәртибенең теүәл үтәлеүе лә мөһим. Артыҡ күп ашау, үтә ҡайнар йәки һыуыҡ аш, йоҡлар алдынан ныҡлы туйыныу бик зарарлы. Был тәңгәлдә билдәле мәҡәлде иҫкә төшөрөү урынлы: “Иртәнге ашты үҙең аша, төшкө ашты дуҫың менән бүлеш, киске ашты дошманыңа бир”. Кеше көндөҙ энергияһын киске менән сағыштырғанда күберәк сарыф итә, шуға күрә юғалтыуҙы аҙыҡ тулыландырырға тейеш. Төнгөлөккә ашау һимертә, аҙыҡ эшкәртеү ағзаларының эш ритмын боҙа.\nӨлкән йәштә туҡланыуҙы кинәт үҙгәртергә ярамай. Аҙыҡ-түлектең күңел яратҡанын түгел, ә файҙалыһын ҡулланһағыҙ, сәләмәтлегегеҙҙе оҙағыраҡ һаҡларһығыҙ.


Башҡортостан парламентарийҙары рәхмәт хаттары ала\n28 Декабрь 2011, 14:31\nРеспублика парламенты исеменә Өфөнөң 75-се урта дөйөм белем биреү мәктәбе етәкселегенән рәхмәт хаты килде, тип хәбәр итә Башҡортостан Дәүләт Йыйылышының матбуғат хеҙмәте. Хат республиканың Дәүләт Йыйылышы – Ҡоролтай депутаты, Бюджет, һалымдар, финанстар һәм милек мәсьәләләре буйынса комитет рәйесе Лев Бакусовҡа йүнәлтелгән. Быға депутаттың өлкән класс уҡыусылары өсөн үткәрелгән Рәсәйҙә парламентаризмға 105 йыл тулыуға арналған түңәрәк өҫтәлдә ҡатнашыуы сәбәп булды. Лев Михайлович уҡыусыларҙың Рәсәйҙең бөгөнгө сәйәси системаһына, һайлау хоҡуғына, Рәсәй Федерацияһының конституцион ҡоролошона ҡағылышлы һорауҙарына яуап бирҙе.\nХатта шулай уҡ депутатҡа мәктәп проблемаларын хәл итеүҙә булышлыҡ итеүе өсөн рәхмәт әйтелә. Лев Бакусов ярҙамы менән 1947 йылда төҙөлгән Өфөнөң 75-се мәктәбе энергияны һаҡсыл файҙаланыу буйынса федераль маҡсатлы программаға индерелгән, бюджеттан аҡса бүленгән һәм тәҙрәләргә капиталь ремонт үткәрелгән.\nТеги:башҡортостан дәүләт йыйылышында


Новосибирск ҡалаһында үткән "ГЕММА -2013" халыҡ-ара етештереүселәр конкурсында Өфө лимонарийында үҫкән "Ташкент" һәм "Юбилейный" сортлы лимондар иң юғары баһаға лайыҡ булды.\nӨфө лимонарийының тарихы 1990 йылдан башлана. Тәүге лимон ағастары Башҡортостанға Ташкенттан килә. Инде 20 йылдан ашыу был үҫентеләр сифатлы, экологик яҡтан таҙа емеш бирә. Әле Өфө урман хужалығы техникумының тәжрибә хужалығында 1300-гә яҡын лимон ағасы үҫә. Башҡортостан лимондары мәртәбәле конкурс һөҙөмтәһе буйынса иң яҡшы тауар исеменә лайыҡ булған. Предприятие өсөн был оло дәрәжә.


Башлыҡ сифатһыҙ араҡынан мәхрүм итте, яҡшыһын эсеүҙе тыйҙы. Әртистәр аптырана, ресторан хужалары ҡайғыра, ойоштороусылар зыянды иҫәпләй. Ә бына ҡатын-ҡыҙҙар – ҡәнәғәт.\n24 Декабрь 2019, 11:04\n2020 йылдың 1 ғинуарынан спиртлы эсемлектәргә хаҡтар арта. Рәсәй Финанс министрлығы ҡарарына ярашлы, араҡыға хаҡтар – 7, коньяк өсөн 11 процентҡа артасаҡ. Хаҡтарҙың артыуына иғтибар итеүселәр аҙ булыр ине, әгәр эсеү мәсьәләһе беҙҙә улай киҫкен тормаһа.\nРеспублика Башлығы Радий Хәбировтың халыҡты ялған араҡы етешетереүгә һәм һатыуға, ғөмүмән, эскеселеккә ҡаршы күтәреүе, һис шикһеҙ, хуплауға лайыҡ. Башҡаса мөмкин дә түгел. Өҙөлгән ғүмерҙәр, тарҡалған ғаиләләр, һәләкәттәр күпселектең үҙәгенә үтте. Киҫкен һәм ҡәтғи саралар кәрәк. Беҙҙеңсә, Башлыҡ тарафынан ойошмаларҙа һәм учреждениеларҙа “корпоративка” тип аталған күмәкләп мәжлес ҡороп эсеүҙе тыйыуҙы ла тап шулай аңлатырға мөмкин. Айыҡ тормошто иң тәүҙә юғарыла етәкселәр үҙҙәре күрһәтергә тейеш. Эйе, эсмәйенсә лә йәшәп була. Мәҫәлән, социологтар раҫлауынса, эскелеккә ҡаршы көрәште күпселек ҡатын-ҡыҙҙар хуплай икән. Айныҡ ир, сәләмәт йәшәү рәүеше һәр ваҡыт үҙенә ылыҡтыра.\nӘлбиттә, тап ошо осор йыллыҡ аҡсаһын һуғып ҡалған эстрада йондоҙҙары ла, төнгө клубтар ҙа, ресторан-ашханалар ҙа зыян күрәсәк. Уның ҡарауы, ыңғай һөҙөмтәләр байтаҡҡа күберәк. Эсмәгәс, һаулыҡҡа зыян юҡ. Ялдың башҡа төрөн табырға мөмкин. Һәр хәлдә, үҙ өйөңдә яҡындарың, ғаиләң менән Яңы йылды ҡаршылауҙан берәү ҙә тыймай. Шулай, ғәҙәттәгесә түгел, быға өйрәнелмәгән, нисауа, быйыл ауыр, киләһе байрамдарҙа еңелерәк булыр.


“БСТ- ны нисек ҡарарға?”\n25 Октябрь 2019, 12:36\n“БСТ- ны нисек ҡарарға?” Һанлы телевидениеға күсеү сәбәпле, “Шоңҡар” үҫмерҙәр һәм йәштәр клубына мөрәжәғәт итеүселәр республиканың төп каналын ҡарай алмауҙарына зарланған. #һанлытелевидение #цифровоеТВ\nҺанлы телевидениеға күсеү сәбәпле, “Шоңҡар” үҫмерҙәр һәм йәштәр клубына мөрәжәғәт итеүселәр республиканың төп каналын ҡарай алмауҙарына зарланған.\n“Бергә” ирекмәндәр хәрәкәте етәксеһе Гүзәл Юлдашбаева хәбәр итеүенсә, “цифрлы” приставка ҡуйып, 20 каналға күскәндәр Башҡортостан юлдаш телевидениеһын ҡарауҙан мәхрүм ҡалған. Шылтыратыусыларға улар аналог сигналды ҡабул итеүсе антеннаны телевизорға көйләргә кәңәш биргән. Хәтерегеҙгә төшөрәбеҙ, 14 октябрҙән федераль телеканалдарҙың аналог тапшырыуы туҡтатылһа ла, республиканың БСТ каналы элеккесә күрһәтеүен дауам итә.\nБыл аҙнала “Шоңҡар” клубына һәм “ҡыҙыу линия” телефондарына Арҡауыл, Мөрсәлим һәм Лағыр ауылдарынан шылтыратҡандар. Клуб ағзалары уларға приставканы, антеннаны көйләү буйынса консультация менән ярҙам иткән.


Песня «Мин простой ауыл малайы» исполнителя Ильгиз Абдрахманов. Скачать или слушать онлайн\nПесня «Мин простой ауыл малайы»\nМин простой ауыл малайы\nМине күргәс, йылмайҙың, Арттан эйәреп килдең, Юлыма ҡаршы тороп Һине яратам тинең. Иҫемдә һаман нисек Минән көлөп йөрөнөң. Буйың бәләкәй тиеп Хәҙер үҙемде һөйҙөң. Хәҙер йәшеңде тукмә, Мине илап саҡырма. Юлыма ҡаршы сыҡма, Муйыныма һырылма. Ғәфү ит мине, һылыу, Һине һөймәйем. Икенсене ярата Минең йөрәгем.


Дебрецен — Башҡорт Википедияһы\nДебрецен (венг. Debrecen) — Венгрияның көнсығышындағы ҡала. Халыҡ иҫәбе (2014 йылдың 1 ғинуарына — 203 914 кеше) буйынса, Будапештан һуң икенсе урында тора. Административ үҙәге — медье Хайду-Биһар.\n203 914 кеше (2014)\nДебрецен ҡалаһының үҙәге өҫтән ҡарағанда\n"Алтын Үгеҙ" ҡунаҡханаһы\n1 География һәм транспорт\n8 Ҡалала тыуған һәм йәшәгән билдәле кешеләр һәм шәхестәр\nГеография һәм транспортҮҙгәртергә\nДебрецен ҡалаһы Будапешттан көнсығышҡа табан 220 километр һәм Ньиредьхазанан 50 км көньяҡтараҡ Урта Дунай тигеҙлегендәге тарихи төбәк - Альфельдта урынлашҡан. Унан көнсығышҡа табан 30 километр алыҫлыҡта Румыния сиге уҙа . Дебреценды Будапешт менән M35 автобаны һәм Сольнок аша E60 шоссеһы, шулай уҡ Мишкольц, румын ҡалаһы Орадя менән дә автомашина юлдары тоташтыра. Дебрецендан Ньиредьхаза аша Е573 магистрале менән Украина сигендәге Чоп, унан һуң Ужгород ҡалаһына килергә мөмкин.\nБыл ҡала аша Чоп — Дебрецен — Сольнок — Будапешт тимер юлы үтә. Башҡалаға поезда барыу өсөн яҡынса 3 сәғәттә сарыф ителә.\nДебрецен эргәһендәге халыҡ-ара аэропорт коммерция нигеҙендәге осоштар өсөн 2001 йылда асыла һәм ҙурлығы буйынса Будапештыҡынан ҡала икенсе урында тора. Был аэропорт өсөн элекке совет хәрби базаһының аэродромы үҙгәртеп ҡорола, һәм бер йыл үткәс, унан халыҡ-ара рейстар үтәлә башлай.\nДебрецендә ҡала транспорты ролен автобус һәм троллейбус селтәрҙәре һәм берҙән-бер трамвай линияһы үтәй.\nБеренсе тапҡыр Дебрецен 1235 йылда иҫкә алына. Бер-нисә күрше ауылдар үҫә килә, үҙ-ара тоташҡас,ҡалабарлыҡҡа килә. Атамаһының килеп сығышы асыҡланмаған, әммә славян телдәрендә"Изге ер" мәғәнәһенә тап килгән «Добре злием»тип аңлатыусы фараз киң таралған. Тағы ла бер фараз буйынса, ҡаланың тәүге исеме шулай уҡ славян һүҙе "доброчин".\n1361 йылда король Лайош I Дебреценды ирекле ҡала статусы менән бүләкләй. XV—XVI быуаттарҙа Дебрецен бик әһәмиәтле сауҙа ҡалаһына әүерелә, унда төрлө-төрлө, бигерәк тә ауыл хужалығы тауарҙары йәрминкәләре үткәрелә. 1450 – 1507 йылдарҙа ҡала Хуняди ғаиләһе милкендә һанала.\nXVI быуат уртаһында төрөктәр баҫып алған осорҙа Дебрецен Трансильвания етәкселегенә бойһондорола һәм 1693 йылға тиклем яртылаш автономиялы килеш, Венгрияның башҡа биләмәләре менән Габсбургтар дәүләтенә инә.\n1673 йылда Дебреценға, Реформация идеяларын тормошҡа ашырыу өсөн, Габсбург империяһынан 40 протестант пасторы ебәрелә. Дебрецен «венгер Женеваһы» тигән рәсми булмаған исем ала һәм әлегә тиклем венгер кальвинизмының әһәмиәтле үҙәге һанала. Рим-католик сиркәүе был ҡалаға 1715 йылда, пиарҙар ордены һәм Изге Анна соборы төҙөлгәс кенә, кире ҡайта ала.\n1849 йылда Дебрецен 1848—1849 йылдарҙағы Венгер революцияһы солғанышынының уртаһында була. 1849 йылдың апрелендә Дебрецендең Оло сиркәүендә Дәүләт йыйылышы ултырышы уҙғарыла. Унда Лайош Кошут венгр бойондороҡһоҙлоғо тураһында декларацияны уҡый. Революции осоронда Дебрецен илдең башҡалаһы булып һанала.\nРеволюция баҫтырылғандан һуң ҡалала яңынан иҡтисади күтәрелеш башлана. 1857 йылда Дебрецен һәм Будапешт ҡалаларын тимер юл тоташтыра.Ҡалала фабрикалар, банктар, мәктәптәр, дауаханалар һәм башҡа яңы биналар төҙөлә. 1884йылда Дебреценда Венгрия тарихындағы пар менән йөрөүсе беренсе трамвай юлға сығарыла.\nБеренсе бөтә донъя һуғышынан һуң, Венгрияның көнсығыш биләмәләре Румынияға күскәс, Дебрецен ил сигендәге ҡала хәлендә ҡала.\nИкенсе донъя һуғышында ҡала бик ныҡ зыян күрә. 1944 йылдың октябрендә уның эргә-тирәһендә уҙғарылған Дебреценская операцияһынан һуң, ҡалалағы биналарҙың 50 % бөтөнләй юҡҡа сыға, тағы 20 % емерелеүҙәргә дусар була. Ҡаланы төҙөкләндереү XX быуаттың 60-сы йылдарына тиклем дауам итә. XX быуаттың икенсе яртыһында Дебрецен ҙурлығы буйынса Венгрияла Будапешт һәм Мишкольцтан һуң, өсөнсө урында була, 90-сы йылдарҙа — Мишкольцтан сәнәғәт көрсөгө сәбәпле халыҡтың күсенеүенә күрә, икенсе урынға менә.\nДебрецен университеты — илдең иң билдәле уҡыу йорттарының береһе. Уға 1538 йылда, Кальвинистар колледжы булараҡ, нигеҙ һалына. 1912 йылда Король Университеты тип үҙгәртелә. 2000 йылда уға Ауыл хужалығы Университеты, Медицина Университеты һәм Л. Кошут исемендәге Университет ҡушыла. Ошо ҡушылманан барлыҡҡа килгән Дебрецен Университетының 11 факультеты һәм 2 колледжында 30 000 ашыу студент белем ала.\nДебрецен ФК — ҡалала ғына түгел, ил буйынса иң көслө футбол командаһы. Ул 2005, 2006, 2007, 2009, 2010, 2012 и 2014 йылдарҙа беренселекте яулай.\n2016 йылдың мартында ҡалала фигуралы шыуыу буйынса юниорҙарҙың донъя чемпионаты уҙғарыла.\n1990-хсы йылдарҙан алып халыҡ һаны артыу кисермәй һәм 2014 йылға ҡарата йылына 214 000кеше тәшкил итә. Халыҡтың 94 % - венгрҙар, шулай уҡ сиғандар, немецтар һәм румындар бар. Ҡалала Көнбайыш Европаға күскенселәр (ҡасҡынсылар) өсөн лагерь бар. Уларҙың араһында украин, ираҡ, афған, нигер, албан-косовар милләтлеләр бар.\n•\tОло сиркәү. Кальвинистар соборы, неоклассицизм стилендә 1821 йылда төҙөлгән. Илдең иң эре протестанттар ҡорамы.\n•\tИзге Аннаның Кафедраль соборы. 1715 йылда пиарҙар ордены тарафынан тергеҙелгән Католиктар соборы.\n•\tРеформа колледжы. Был бинала әлеге ваҡытта Венгрия протестантизмы тарихы музейы, шулай уҡ тарихи һәм дини әҙәбиәт китапханаһы урынлашҡан.\n•\tГрек-католиктар сиркәүе. 1910 йылда византия стилендә төҙөлгән.\n•\tНадьёрдё термаль паркы. Йылы һыулы ванналар һәм бассейндар комплексы. •\tАлтын Үгеҙ ҡунаҡханаһы бинаһы. Венгрияның иң боронғо ҡунаҡханаһы.\n•\tУниверситет бинаһы.\n•\tДери Музейы. Музейҙың экспозициялары этнография һәм милли сәнғәткә бағышланған.\nДебрецендан 40 километрҙа ЮНЕСКО-ның донъя мираҫы исемлегенә индерелгән «Хортобадь»милли паркы.\nЛюблин (пол. Lublin), Польша\nНью-Брансуик (ингл. New Brunswick), Нью-Джерси, США\nРишон-ле-Цион (йәһ. רִאשׁוֹן לְצִיּוֹן), Израиль\n] Сетубал (порт. Setúbal), Португалия\n] Тайдун (ҡыт. ябайл. 台東市, пиньин: Táidōngупр. 台東市, пиньинь: }}Táidōng), Тайвань\nЮвяскюля (фин. JyväskyläJyväskylä), Финляндия\n] Тунляо (ҡыт. ғәҙәти Tongliao, Tongliao), Китай\nҠалала тыуған һәм йәшәгән билдәле кешеләр һәм шәхестәр Үҙгәртергә\nШаркади, Имре (1921-1961) — мадъяр телле прозаик һәм драматург.\nМагда Сабо (1917-2007) — мадъяр телле яҙыусы ҡатын-ҡыҙ.\nЛакатос, Имре (1922-1974) — мадъяр телле философ\nАдягаши, Клара(р. 1952) —мадъяр телле ғалим-тюрколог, славист, сыуаш телен өйрәнеүсе ғилми хеҙмәткәр, филология фәндәре докторы, профессор.\nХатвани, Иштван(1718-1786) —мадъяр телле ғалим-энциклопедист, математик.\nРәсми сайт ҡала (венг.)\nhttps://ba.wikipedia.org/w/index.php?title=Дебрецен&oldid=924229 ҡабул ителгән\nПоследний раз редактировалась 12 декабрь 2019 в 03:58\nБыл бит һуңғы тапҡыр 03:58 12 декабрь 2019 үҙгәртелгән.


Футбол буйынса премьер-лига командалары тәнәфескә туҡтаны\n«Өфө» клубы 17-се турҙа Мәскәүҙә урындағы «Торпедо» командаһы менән осрашты.\nОсрашыу яҡташтарыбыҙ өсөн уңышлы башланды. 20-се минутта уҡ Диего Карлос иҫәпте асыуға өлгәште. Әммә бер аҙҙан уйын ҡағиҙәһен боҙғаны өсөн Игорь Колыванов дружинаһы аҙсылыҡта ҡалды. Шулай ҙа Денис Тумасян артабан дәғүәселәр ҡапҡаһына икенсе тупты индерҙе. Майҙан хужалары иһә тәнәфескә туҡтар алдынан бер яуап голы, ә 65-се минутта иҫәпте тигеҙләп тә ҡуйҙы. Шулай итеп осрашыу бер кемдең дә еңмәүе, 2-2 иҫәбе менән тамамланды. Башҡортостан командаһы ҡышҡы тәнәфескә 18 мәрәй менән турнир таблицаһының 11-се урынында туҡтаны. Киләһе турҙы «Өфө» клубы Мәскәүҙең «Динамо»һы менән мартта үткәрә.


Фатир, ремонт, уҡыу һәм дауаланыу өсөн йөҙҙәрсә мең һумды нисек кире ҡайтарырға\n6 Апрель , 18:05\nӘгәр һеҙ фатир йәки йорт һатып алһағыҙ, ремонт эшләһәгеҙ, ғаилә ағзаларының уҡыуы, дауаланыуы өсөн түләһәгеҙ йәки фитнесҡа абонементҡа эйә булһағыҙ, дәүләт был сығымдарҙың бер өлөшөн кире ҡайтара. Ул «Һалым ҡайтармаһы» тип атала. Был хаҡта бына нимәләрҙе белергә кәрәк.\n1. Рәсми эш урыны булырға тейеш\nАй һайын һеҙ эшләгән ойошма бухгалтерияһы хеҙмәт хаҡынан 13 процент тотоп ҡала. Ул физик шәхестәрҙең килеменә һалым (НДФЛ) тип атала. Ҡайтарма – әлеге һалымды кире алыу. Әгәр эш хаҡын «конвертта» алһағыҙ йәки рәсми рәүештә эшһеҙ булһағыҙ, ҡайтарма алып булмай, йәғни һеҙ һалым түләмәгәс, кире ҡайтара торған сумма ла юҡ.\nҠайтарманың күләме эш хаҡына бәйле. Мәҫәлән, Марат ай һайын ҡулына 30 мең һум эш хаҡы ала. Тимәк, ай һайын уның өсөн 4500 һум һалым түләнә, ә йылына 54 мең һум (34500-13% х12) килеп сыға. Бына ошо сумманы кире ҡайтарып алырға мөмкин. Әгәр ошондай эш хаҡы менән ҙурыраҡ суммаға дәғүә итәһегеҙ икән, ҡайтарманы бер нисә йылға бүлеп алырға тура киләсәк. Мәҫәлән, Марат фатир һатып алһа, законға ярашлы, 260 мең һумға торошло һалым ҡайтармаһына хоҡуҡлы. Килеме үҙгәрмәһә, ул биш йыл рәттән һалым ҡайтармаһы юллап, йыл һайын 54 мең һум алып торасаҡ. Әгәр айына 50 мең һум алһа, йылына 90 мең һум ҡайтарма юллап, бөтә сумманы өс йылда алып бөтөр ине. Шуны ла белеү мөһим: бары тик милек һалымын ғына бер нисә йылға бүлеп алырға мөмкин.\n2. Социаль ҡайтармаларҙы йыл һайын алып була\nСоциаль ҡайтармалар – дауаланыуға, уҡыуға һәм спорт менән шөғөлләнеүгә киткән сығымдар. Уларҙы йыл һайын алырға мөмкин, әммә сикләүҙәр бар.\nДауаланыу, уҡыу, 2022 йылдан фитнес өсөн – йылына дөйөм алғанда 15600 һумға тиклем. 24 йәшкә тиклемге бер туған һеңлеңдең йәки ҡустыңдың уҡыуына түләргә мөмкин. Иң төп шарт – белем биреү учреждениеһының – уҡытыуға, ә дауалау ойошмаһының медицина хеҙмәттәре күрһәтеүгә хоҡуғын раҫлаған лицензияһы йәки башҡа төрлө документы булырға тейеш.\nБалаларҙы уҡытыуға сығымдар – 50 мең һумға тиклем, йәғни иң күп тигәндә, 6500 һумды ҡайтарып алып була.\nҠиммәтле дауаланыуҙы түләүгә лимит юҡ.\n3. Милек өсөн һалым ҡайтармаһы һәр кемгә бер тапҡыр ғына бирелә\nИң ҙур күләмдәге ҡайтарманы фатир һатып алыу һәм ипотека түләүҙәренән алырға мөмкин. Фатир йәки шәхси йорт һатып алғанда 260 мең һумға тиклем ҡайтарма алыу мөмкинлеге бар, әммә алда әйткәнебеҙсә, ул бөтә ғүмер эсендә бер тапҡыр ғына бирелә. Түләнгән ипотека проценттары иҫәбенә 390 мең һумды ҡайтарырға мөмкин.\nФатир һатып алған осраҡта, иң күп тигәндә, ике миллион һумдан ҡайтарма алырға мөмкин (260 мең – ул ике миллиондың 13 проценты). Өс йәки йөҙ миллион һумға ла фатир һатып алырға мөмкин, әммә һәр осраҡта ла ҡайтарма ике миллион һумдан ғына иҫәпләнә. Әгәр һатып алынған милек ике миллион һумдан арзаныраҡ булһа, ҡайтарманың бер өлөшөн алып, ҡалғанын һуңынан юллап була. Етмәгән сумманы төҙөлөш материалдарына, ремонт эштәренә, мәҫәлән, проект һәм смета документацияһына, биҙәү материалдарына, белгестәрҙең эше өсөн киткән сығымдар иҫәбенә өҫтәтергә мөмкин. Әммә был сығымдарҙы төҙөлөш магазиндарынан алынған чектар, подрядсы менән төҙөлгән килешеүҙәр менән раҫларға кәрәк. Һалым органында һорауҙар тыумаһын өсөн оҫталар менән килешеү төҙөгәндә эш төрҙәрен дөйөм Рәсәй иҡтисади эшмәкәрлек төрҙәре классификаторының (ОКВЭД) 43.3-сө бүлегенә ярашлы күрһәтеү зарур. Был документты интернетта табып ҡарарға мөмкин. Унда ниндәй эштәр өсөн ҡайтарма алыу мөмкин икәнлеге асыҡ әйтелгән. Мәҫәлән, плитә түшәү, обой йәбештереү, паркет йәки таҡта иҙән һалыу, ишек-тәҙрәләр ҡуйыу.\nРемонт өсөн ҡайтарма төҙөлөш ойошмаһынан биҙәкләү эштәре башҡарылмаған яңы фатир алған осраҡта ғына түләнә. Таҙа биҙәкләү башҡарылған яңы йәки икенсел күсемһеҙ милек баҙарынан алынған фатирҙы ремонтлаған өсөн ҡайтарма алып булмай. Фатирҙың биҙәкләүһеҙ булыуы һатыу-һатып алыу йәки төҙөлөштә өлөшләтә ҡатнашыу килешеүендә мотлаҡ күрһәтелергә тейеш.\nМәҫәлән, Рәсилә менән Азат яңы йорттан 3,5 миллион һумға фатир һатып алды, ти. Уларҙың икеһе лә үҙ өлөшөнә ҡарата һалым ҡайтармаһы алыуға хоҡуҡлы. Фатирҙың һәр береһенә тәғәйен өлөшөнөң хаҡы 1,75 миллион һум тәшкил итә, тимәк, ҡайтарма суммаһы 227 500 һум буласаҡ. Ҡайтарманы максималь күләмдә алыу өсөн 500 мең һумға торошло ремонт эштәре башҡарып, тейешле документтарҙы өҫтәп тапшырырға мөмкин.\n4. Ғаризаны онлайн РӘҮЕШТӘ биреп була\nҺалым ҡайтармаһын дүрт төрлө ысул менән юллап була:\nЭш биреүсе аша. Ғариза яҙһағыҙ, бухгалтерия декларация тултырып, һалым органына ебәрә. Артабан һалым ҡайтармаһына тиң сумма тулғансы һеҙҙең эш хаҡынан 13 процент йән башына һалым тотолмаясаҡ. Йәғни, был осраҡта һеҙ ҡайтарманы бер юлы түгел, ә эш хаҡына өҫтәмә рәүештә ай һайын алып барасаҡһығыҙ.\nФедераль һалым хеҙмәте инспекцияһы аша. Бланк алып, декларация тултыраһығыҙ. Уны өйгә алып ҡайтып тултырырға һәм кире алып килергә йәки почта аша ебәрергә лә мөмкин. Был – әлбиттә, мәшәҡәтле генә эш, ни өсөн тигәндә, бер урында яңылыш нөктә йәки өтөр ҡуйһағыҙ ҙа, бөтә ҡағыҙҙарҙы яңынан тултырырға кәрәк буласаҡ.\nОшо эш менән махсус шөғөлләнгән фирма аша декларация эшләтеп алыу. Ғәҙәттә, улар һалым инспекцияһына яҡын урынлаша. Дөрөҫөн әйткәндә, был алымды тәҡдим итмәйбеҙ, сөнки биш минутта үҙегеҙ эшләй алған нәмә өсөн аҡса сарыф итергә кәрәкмәй. Нисек эшләргә икәнен дүртенсе пунктта уҡығыҙ.\nИнтернетта һалым түләүсенең шәхси кабинеты аша. Уның адресы: lkfl2.nalog.ru. Теркәлеү урынына «Дәүләт хеҙмәттәре»ндәге иҫәп яҙмаһы ла бара.\nАлдан ике нәмәне эшләп ҡуйырға кәрәк.\nБеренсенән, электрон һанлы ҡултамға алырға. Ул бушлай эшләнә. Сайтта уң яҡ мөйөштә торған үҙ исемегеҙгә баҫығыҙ һәм менюҙан «Получить ЭП» тигән пунктты табығыҙ. Үҙегеҙгә ҡулай серһүҙ уйлап табығыҙ, шуның менән барыһы ла әҙер.\nИкенсенән, бөтә документтарҙы сканер аша үткәрегеҙ йәки сифатлы итеп фотоға төшөрөгөҙ.\nҺеҙгә кәрәк буласаҡ:\nуҡыу, дауаланыу, фитнес өсөн төҙөлгән килешеү (үҙегеҙгә йәки балағыҙға);\nбелем биреү учреждениеһының лицензияһы (рәсми сайтта була);\nуҡыу, дауаланыу өсөн түләнгән чектар. Шуныһы мөһим: улар ҡайтарма алыусы кеше исеменән түләнгән булырға тейеш;\nбиҙәкләү эштәре башҡарылмаған фатир һатып алыу (йәки төҙөлөштә өлөшләтә ҡатнашыу) тураһында килешеү;\nфатирҙы тапшырыу-алыу акты;\nбиҙәкләү эштәренә киткән сығымдарҙы раҫлаған документтар;\nфатир һатып алыуҙы раҫлаған документтар;\nЕГРН-дан фатирға милек хоҡуғы тураһында белешмә.\n«Килемдәр һәм ҡайтармалар» бүлеген һайлап, артабан «Ҡайтарма алырға» тигән төймәгә баҫығыҙ һәм инструкцияға ярашлы эш итегеҙ. Быны эшләү бик еңел! Ғәҙәттә, документтар өс айға тиклем ваҡытта ҡарала, әммә быйыл, киң мәғлүмәт саралары хәбәр итеүенсә, процесс тиҙләтеләсәк. Аҡса банктағы иҫәбегеҙгә күсәсәк.\nМатериалдар БР «Башҡортостан Республикаһы» нәшриәт йорто ДУП-ы редакцияһы тарафынан әҙерләнде. Мәҡәләләр буйынса тәҡдимдәрегеҙҙе sokolov.e@rbsmi.ru адресы йәки (347) 272-92-61 телефоны аша еткерә алаһығыҙ.


“Ҡәнәфер” КФХ-һы | Министерство сельского хозяйства Республики Башкортостан\n» “Ҡәнәфер” КФХ-һы\n“Ҡәнәфер” КФХ-һы – райондың тәүге фермер хужалыҡтарынан берәү\nБынан яҡынса 30 йылдар элек районыбыҙҙа фермерлыҡҡа тотоноусылар һаны 200-гә яҡын булған, әммә бик күптәре, килем ала алмау сәбәпле, хужалыҡтарын артабан үҫтерә алмаған. “Ҡәнәфер” КФХ-һы (Биҡҡужа ауылы) иһә заман елдәренә бирешмәҫкә тырышып бөгөнгө көнгә тиклем йәшәп килә.\nЛенин исемендәге колхозда механик булып эшләгән Зиннур Яҡшымбәтов, күмәк хужалыҡ тарҡалғас, фермерлыҡҡа тотонорға ниәт итә, ғаиләне аҫрарға, балаларҙы уҡытырға кәрәк, йәнә ҙур ер өлөшөн рәсмиләштереп алыу ҙа күңелгә тыныслыҡ бирә, ни тиһәң дә, ерле башҡорт булаһың. Ике иптәше менән уйҙарын бүлешә, тегеләр хуплап ебәрә. Көс-дәрте ташып торған атаһы Мофазал да улына ҙур тел һәм ҡул ярҙамы күрһәтә, әйткәндәй, был ағайға хәҙер 93 йәш, улы Зиннур ғаиләһе тәрбиәһендә хөрмәт күреп йәшәй.\nИген сәсеп, мал-тыуар үрсетеп көн күргәндә, ауыл Советы депутаты булараҡ, Зиннур Яҡшымбәтов бер һайлауҙа Таҙлар ауыл биләмәһе башлығы вазифаһына үтә. Өҫтөнә яңы бурыстар алыу сәбәпле, крәҫтиән-фермер хужалығын етәкләүҙе ҡатыны Гүзәлгә тапшыра. Быйыл 147 гектар ергә көнбағыш, һоло, бойҙай сәскәндәр. Ошо баҫыуҙар Яҡшымбәтовҡа инде нисәмә йылдар хеҙмәт итә, артабан майҙанды киңәйтеүҙе хәстәрләмәгәндәр, сөнки быныһын эшкәртеү ҙә ҙур көс һорай. Йыл ҡоро килерҙәй самаланған ваҡыттарҙа ерҙең яртыһына йә өстән бер өлөшөнә генә үҫемлек культураларын сәсеп, эшкәртеүҙе уңайлы күргән осорҙары булған. Йыйып алынған уңышты ярмалата, йә фуражға әйләндереп йәрминкәләргә, баҙарға алып сығалар, даими һатып алыусылары йортҡа уҡ килеп алып китәләр.\nЛуч ауылынан механизатор Валерий Трубицын хужалыҡтың барлыҡ миҙгелле эштәрендә ярҙам итә, үҙенең даими эш урыны булыуҙан ҡәнәғәт, хужалыҡ етәксеһе лә уны үҙ эшен еренә еткереп эшләгәне өсөн үҙ итә.\nӘйткәндәй, Гүзәл Яҡшымбәтова һөнәре буйынса фельдшер, үҙ профессияһы буйынса бер нисә йыл ғына эшләп өлгөрә - ауылда халыҡ әҙ булыу сәбәпле ФАП ябыла. Шулай яҙмыш ҡушыуы буйынса тормош иптәше менән бергәләп ауыл хужалығы тармағын үҫтереүгә тотонорға насип була. Яҡшымбәтовтар ғаиләһе Таҙлар биләмәһендә генә түгел, тотош районда тәжрибәле фермерҙар булып көн итә.


Республикала кукуруз сабыуға төштөләр // Иҡтисад | новости башинформ.рф\nРеспубликала кукуруз сабыуға төштөләр\n14:45, 6 сентября 2011 Иҡтисад\nБашҡортостан аграрийҙары 6 сентябргә ҡарата 35 мең гектарҙа кукуруз сапҡан. Был республикалағы кукуруз сәсеүлектәренең 32 проценты. Белгестәр билдәләүенсә, төп техник культураларҙың береһе – кукуруз быйыл ишелеп уңған. Бай йәшел масса тупаҫ мал аҙығы – силосҡа китәсәк.\nАграрийҙар уны һыуыҡтар төшкәнсе йыйып алырға ашыға, юғиһә кукуруздағы туҡлыҡлылыҡ сифаттарының ярайһы ныҡ юғалыуы ихтимал. Республиканың бер нисә районы был культураны урып йыйыу буйынса яҡшы темп алған. Атап әйткәндә, Миәкә, Илеш, Дүртөйлө, Стәрлетамаҡ, Әлшәй, Баймаҡ райондарында ике мең гектарҙан ашыу майҙанда кукуруз сабылған. Ә Мәләүездең мал аҙығы әҙерләүселәре 4,5 мең гектарҙағы йәшел массаны силосҡа сапҡан.\nАграрийҙарҙы тағы бер ураҡ кампанияһы көтә. Сиратта – көнбағыш. Быйыл уның плантациялары республикала бик ҙур майҙанды – 348 мең гектарҙы биләй. Ауыл эшсәндәре урып-һуғыу эштәрен башларға ашыҡмай, сөнки һауа шарттары көнбағышҡа тулыһынса өлгөрөргә мөмкинлек бирә.\nТеги: ауыл хужалығы, кукуруз


Үҙ ҡулдары менән тыуҙырған мөғжизә\nЙәрмәкәй районында йәшәүселәр Шәйхрази Вәлиәхмәтовты уңған эшҡыуар ғына түгел, ә уникаль тарихсы булараҡ та яҡшы белә. Әле уның музей кәштәләре боронғо экспонаттар менән тулыланған. Әммә был халыҡ иғтибарына сығарылған әйберҙәрҙең бер өлөшө генә. Сөнки махсус бина булмай тороп барлыҡ ҡомартҡыларҙы ла күрһәтеү мөмкин түгел.\nШәйхрази Вәлиәхмәтов Йәрмәкәйҙә тәүгеләрҙән булып эшҡыуарлыҡ менән шөғөлләнә башлаған. Йәш саҡтан фото менән мауығыуын иҫәпкә алып, ул үҙенең булмышын тап ошо тармаҡта күрергә теләй. 90-сы йылдарҙа үҙ салонын асҡан йүнселде бөгөн төбәктә белмәгән кеше һирәктер. Сөнки район үҙәгендә урынлашҡан фотосалон халыҡта һәр ваҡыт ҙур ихтыяж менән файҙалана.\nЭшҡыуарлыҡ менән шөғөлләнеү беҙҙең ҡанда, ти Шәйхрази Хажиғәли улы. Әлеге көндә йүнселдең бер туған ҡустыһы төҙөлөш материалдары менән һатыу итә. Ә күптән түгел генә ҡарындашы район үҙәгендә матурлыҡ салоны асҡан. Кәрәкле ҡорамалдар һатып алыу өсөн Рита Вәлихмәтоваға дәүләттән 300 мең күләмендә субсидия бирелгән.\nБер үк ваҡытта Шәйхрази Вәлиәхмәтов фотосалонда үҙенең музейын да булдырған. Унда борондан һаҡланып ҡалған бик күп экспонаттарҙы күрергә мөмкин. Улар араһында хатта, Бөйөк Ватан һуғышы әйберҙәрен дә күрергә була. Мәҫәлән, был немец үлсәгесен Йәрмәкәй һалдаты яу яланынан алып ҡайтҡан. Ҡайһы бер ҡомартҡыларҙы йүнсел хужа кешеләрҙән һатып ала. Шулай уҡ бүләк итеүселәр ҙә юҡ түгел.\nМузейҙа һаҡланған экспонаттар менән ҡыҙыҡһыныусыларҙың иҫәбе-хисабы юҡ. Уларҙы ҡулға төшөрөү өсөн хатта, махсус рәүештә алыҫ төбәктәрҙән килеүселәр бар. Әммә бындай ҡунаҡтарға минең яуабым бер, ти эшҡыуар. Тарихи ҡомартҡыларҙы бер ниндәй аҡса ла алмаштыра алмай.\nӘлегә тиклем бында экспонаттарҙың яртыһы ғына һаҡлана. Ни өсөн тигәндә, ҡалған ҡомартҡыларҙы ҡуйыу өсөн бүлмәнең бәләкәй булыуы ҡамасаулай. Шуға ла йүнсел киләсәктә яңы бина төҙөй башларға ниәтләй. Ул саҡта әлегә тиклем халыҡҡа күрһәтелмәгән башҡа әйберҙә лә ҡарарға мөмкин буласаҡ.


Маргарита Чернова йорто — Башҡорт Википедияһы\n47°13′09″ с. ш. 39°42′08″ в. д.HGЯO\nМаргарита Чернова йорто\nОло Баҡса урамы, 27/47\nПроект авторы Н. А. Дорошенко\nТөҙөлгән ваҡыты 1899 йыл\nМаргарита Чернова йорто Викимилектә\nЙорттағы иҫтәлекле таҡтаташ\nМаргарита Чернова йорто — Дондағы Ростовта, Оло Баҡса (Большая Садовая), 27/47 урамында урынлашҡан йорт.\nУл 1899 йылда төҙөлгән. Чернова йорто статусына төбәк әһәмиәтендәге мәҙәни мираҫ объекты статусына эйә.\nЙортто Маргарита Никитична Чернова өсөн ул тип йән атып йөрөүсе парамоновтар затының бер вәкиле төҙөтә. Күҙаллауҙар буйынса, бинаның архитекторы - Николай Александрович Дорошенко.\nXIX быуат аҙағы — XX быуат башында был йортта йыш ҡына балдар үтә, музыканттар сығыш яһай һәм башҡа саралар ойошторола. Беренсе ҡатты төрлө сауҙа ойошмалары , атап әйткәндә, Шамковичтың дарыуханаһы һәм "Юлиус Гароховтың сауҙа йорто" ҡуртымға ала. Икенсе ҡатта торлаҡ урынлаша. Ҡабул итеү залының тәҙрәләре урам яғына ҡарай. Башҡа бүлмәләр араһында ул бейек түбә һәм интерьерҙар биҙәлешенең байлығы менән айырылып тора. Сәхнә залдың мөйөшөндә тора. Коридорҙан балконға сығырға мөмкин. Фасад буйлап, халтурин урамы тыҡырығы буйынса ашхана, ҡунаҡ бүлмәһе, йоҡо һәм башҡа бүлмәләр урынлаша.\nТөп инеү урыны Оло Баҡса урамы менән Халтурин тыҡрығы мөйөшөндә урынлашҡан. Унан ике яҡҡа ялған тәҙрәләр яһалған. Мөйөш өҫтөндә көмбәҙле бельведер бар ул йорттоң композиция үҙенсәлеге. Йорттоң фасады бай күренешле: уйымдарҙа декоратив вазалар ултыра, атланттар, кариатидтар, медальондар, диңгеҙ ҡабырсаҡтары, гирляндалар, үҫемлектәрҙән эшләнгән орнаменттар менән биҙәлгән.\n1920 йылда совет власы урынлашҡас, Чернованы йортонан сығаралар, бинаны дәүләткә алалар. Беренсе ҡаттың подвалында "2-се дарыухана", ә икенсе ҡатта — "5-се балалар коммунаһы" урынлаша. 1926 йыл мәғлүмәттәре буйынса, икенсе ҡатта Донпрофобрҙың теген мәктәбе була. Беренсе ҡатты "2-се дарыухана", "Тире сеймалы акционер йәмғиәте", шулай уҡ "элекке сауҙа бинаһының бер бүлмәһендә 7 кеше тығылышып йәшәгән 9 ғаилә биләй".\n1926 йылдың 2 февралендә йорт Край Прокуратураһына тапшырыла. 1926 йылдан унда Партклуб урынлаша. 1940 йылда бина - Ростов өлкәһенең партия архивына, ә Советтар Союзы тарҡалғандан һуң Дәүләт архивына бирелә. 2000 йылдар башында йорт авария торошонда була. 2001 йылда бында төҙөкләндереү эше башлана һәм ул һүтелеп, ҡабаттан тергеҙелә. Реконструкция барышында биҙәү элементтарының төп нөсхәләре ҡулланыла. Хәҙерге ваҡытта бында Мәскәү Банкыһының бүлеге урынлашҡан.\nЧернова йорто революцияға тиклемге открыткаларҙа\n↑ Дом Черновой - с.3. voopiik-don.ru. Тәүге сығанаҡтан архивланған 15 сентябрь 2013. 27 август 2013 тикшерелгән.\nhttps://ba.wikipedia.org/w/index.php?title=Маргарита_Чернова_йорто&oldid=648670 ҡабул ителгән\nБыл бит һуңғы тапҡыр 12:19 2 февраль 2017 үҙгәртелгән.


Башҡортостан Евразия фәнни-белем биреү үҙәге төҙөү хоҡуғын алырға дәғүә итә | ГТРК «Башкортостан» — Новости Уфы и РБ\nБашҡортостан донъя кимәлендәге Евразия фәнни-белем биреү үҙәге төҙөү хоҡуғын алырға дәғүә итә. “Фән” милли проекты сиктәрендә Рәсәйҙә ошондай йәнә биш үҙәк ойоштороласаҡ.Республика өсөн был үҙәк фән һәм эшҡыуарлыҡ дәирәләрен берләштереп иҡтисади үҫеш мөмкинлегенә яңы ынтылыш бирер, тип көтөлә. Фән һәм белем биреү үҙәге сиктәрендә Башҡортостан машиналар төҙөү, нефть эшкәртеү һәм химия тармаҡтарына өҫтөн иғтибар бирергә ниәтләй. Бынан тыш республикала нефть, медицина университеттары, геном, офтальмология өлкәләрендәге ҡаҙаныштар Рәсәй фәнни потенциалын нығыта. Әлегә фән һәм белем биреү үҙәге дәрәжәһенә 43 төбәк дәғүә итә.


16 Декабрь 2020, 01:45\nӘбйәлил районының Ишбулды ауылында булған янғынды тикшереү дауам итә. Контрагенттарҙы тикшереү буйынса kartoteka.ru порталында билдәләнеүенсә, ҡарттар йорто өлөшләтә – Рәсимә Мәхийәнова, Зәлиә Мөхәмәтйәрова һәм Рөстәм Фәттәховтыҡы.\nӘле Белорет район-ара тәфтиш бүлексәһе “Ҡарттар йорт” халыҡты социаль хеҙмәтләндереү үҙәге етәксеһе булған 43 йәшлек ҡатынды ҡулға алған. Ул “Яңылышлыҡ менән ике һәм унан күберәк кешене үлтереү” статьяһы буйынса енәйәт ҡылыуҙа ғәйепләнә.\nТөбәк Тәфтиш комитетының матбуғат хеҙмәтенән хәбәр итеүҙәренсә, әле тәфтиш эше бара. Ул тамамланғас, ҡатынды ҡулға алыу мәсьәләһе хәл ителәсәк.\n“Тәфтишселәр уның йәшәгән урыны, урындағы үҙидара органдары һәм контроль органдарында тикшереү үткәрә, ҡарттар йорто эшмәкәрлегенә ҡағылышлы документтар алынған һәм өйрәнелә. Кешеләрҙең нилектән үлгәнен һәм янғын сәбәптәрен асыҡлау өсөн суд экспертизалары билдәләнгән”, – тинеләр ведомствола.\nБынан тыш, “ҡулланыусыларҙың ғүмере һәм һаулығы хәүефһеҙлеге талаптарына яуап бирмәгән хеҙмәт күрһәткән, яңылышлыҡ буйынса ике һәм унан күберәк кешенең үлеменә килтергән өсөн” енәйәт эше ҡуҙғатылды. Әле ике эш берләштереп алып барыла.\nХәтерегеҙгә төшөрәбеҙ, янғында 11 кешенең ғүмере өҙөлдө. Һәләк булғандар Әбйәлил, Белорет райондарынан, йәнә ике кеше Силәбе өлкәһенән булған. Яҡынса мәғлүмәттәр буйынса, янғындың ут менән һаҡһыҙ ҡыланыу арҡаһында сығыуы ихтимал.\nӨлкән йәштәге кешеләр һәм инвалидтар йәшәгән пансионат шәхси йортта урынлашҡан. Унда ике янғын тураһында иҫкәртеүсе ҡулайлама ғына булған. Ә утты һүндереү, төтөндө сығарыу һәм башҡа янғын системалары булмаған.\nУрынға Башҡортостан Башлығы Радий Хәбиров, Хөкүмәт Премьер-министры Андрей Назаров, Рәсәй Ғәҙәттән тыш хәлдәр министрлығының Башҡортостан буйынса Баш идаралығы начальнигы Марат Латипов, Ғәҙәттән тыш хәлдәр буйынса дәүләт комитеты рәйесе Фәрит Ғүмәров һәм башҡа яуаплы кешеләр барҙы.\nШулай уҡ унда Башҡортостандың Баш прокуроры Владимир Ведерников килгән. Ул урынды ҡарап сыҡҡан һәм хоҡуҡ һаҡсылары һәм контроллек итеүсе органдар менән осрашҡан. Баш прокурор бөтә ҡала һәм район прокурорҙарына ошоноң кеүек тәүлек әйләнәһенә кешеләр йәшәгән учреждениеларҙы тикшерергә ҡушты.


Өфө эшҡыуарҙары Татфондбанктың лицензияһын тартып алыу һөҙөмтәһендә ҡатмарлы хәлдә ҡалды | ГТРК «Башкортостан» — Новости Уфы и РБ\n13 марта 2017 — 15:57 ГТРК «Башкортостан»\nӨфө эшҡыуарҙары Татфондбанктың лицензияһын тартып алыу һөҙөмтәһендә ҡатмарлы хәлдә ҡалды. Бер компания банктан 20 миллион һумлыҡ кредит алған. Әммә аҡсалар күсеп өлгөрмәйенсә, банк иҫәбендә ҡалған. Шулай ҙа, эшҡыуарҙан ошо алмаған кредиты өсөн проценттарҙы түләттерергә йыйыналар. Тулыраҡ киләһе видеояҙмала.\nРуслан Абдуллин буласаҡ завод урынын күрһәтә. Тик төҙөлөш башланмай ҙа туҡтап ҡалған. Әлегә бында асыҡ һауала битум фасовкалайҙар.\nБәләкәйҙән урта эшҡыуарлыҡҡа күсергә йыйынған компания хәҙер ҡытлыҡ кисерә. Инвестиция өсөн компанияның бөтә махсус техникаһын залогка һалып, Татфондбанктан 20 миллион һумлыҡ кредит алған. Тик ул аҡсалар эшҡыуарға килеп етмәйенсә, иҫәптә ҡалған. Шулай ҙа, компания етәксеһенә ошо кредиттың проценттарын түләргә ҡушалар.\nТатфондбанктың лиценцияһын март башында тартып алдылар. Был турала Руслан Абдуллин, финанс ойошмаһының башҡа клиенттары кеүек үк интернеттан ғына белеп ҡала. Әйткәндәй, Татарстандың иң ҙур банктарының береһендә ғауға йыл аҙағында уҡ башланды. Кешеләр аҡсаларын алырға ашыҡты. Ә банктың идара рәйесен ҙур күләмдә мутлашыуҙа ғәйепләп, ҡулға алдылар.\nТатарстан хөкүмәте зыян күреүселәр менән осрашыуҙар ойоштора. Татфондбанк иҫәбендә 35 меңгә яҡын ойошманың аҡсалары ҡалған. Уларға махсус реестрға сиратҡа баҫырға ҡушылған. Ә Башҡортостанда иһә был банктың филиалдары алты ҡалала эшләгән. Шуға Татарстанда килеп тыуған хәлдән, беҙҙең республика эшҡыуарҙары ҙа зыян күрә. Руслан Абдуллин ҙур проектын тормошҡа ашыра алмауында, партнерҙары менән мөнәсәбәттәре боҙолоуҙа, компанияның абруйын төшөрөүҙә банкты ғәйепләп судҡа мөрәжәғәт итергә йыйына.


«Башҡортостанда тыуғандар» концерты юбилей сараларына старт бирҙе\n7 Март 2019, 15:57\nМәскәүҙең халыҡ-ара Музыка йортонда кисә Башҡортостанда тыуып үҫкәндәр, республика, уның иҡтисади ҡеүәте һәм бай мәҙәниәте менән ҡыҙыҡһынғандар йыйылды. Байрам кисәһе кемдәргәлер — элекке таныштар менән аралашыу һәм яңы дуҫтар табыу, кемдәргәлер — кесе ватанын иҫкә төшөрөү урыны, ә кемдәргәлер яңы ҡыҙыҡлы проекттарға күпер булды.\nСветланов исемендәге Ҙур залдың сәхнәһендә Башҡортостан Республикаһы ойошторолоуҙың 100 йыллығына бағышланған байрам концерты үтте. «Башҡортостанда тыуғандар» юбилей тантаналары утын ҡабыҙҙы. Сара Башҡортостандың бер быуатлыҡ юбилейына арналған байрам сараларының тәүгеһе булды.\nКисәгә бик күп яҡташтарыбыҙ, ҡунаҡтар килде, улар араһында федераль власть органдары вәкилдәре, Федерация Советы ағзалары һәм Рәсәй Дәүләт Думаһы депутаттары, сит илдәрҙең дипломатик миссиялары етәкселәре, эшҡыуарлыҡ берләшмәһе, йәмәғәт ойошмалары вәкилдәре бар ине. Концертты Сибайҙың музыка мәктәптәре уҡыусылары ла ҡараны. Башҡортостан Башлығы вазифаһын ваҡытлыса башҡарыусы Радий Хәбиров сәләмләү һүҙен әйтте.\nГала-концертта Башҡортостанда тыуып үҫкән сәнғәт оҫталары ғына сығыш яһаны. Сәхнәлә Бөйөк Ватан һуғышы йылдарында Өфөнөң Черниковка биҫтәһе тыуған төйәгенә әүерелгән күренекле скрипкасы һәм дирижёр, СССР-ҙың халыҡ артисы, Башҡортостандың халыҡ артисы Владимир Спиваков етәкселегендәге Рәсәй Милли филармония оркестры уйнаны.\nКонцерт программаһына республиканың билдәле йыр мәктәбе тәрбиәләнеүселәре — Башҡортостандың һәм Татарстандың халыҡ артисы, ике тапҡыр «Грэмми» премияһын алған Илдар Абдразаҡовтың; Башҡортостандың халыҡ артисы, Мария театры солисы Асҡар Абдразаҡовтың; Башҡорт дәүләт опера һәм балет театры солисы, «Алтын битлек» милли театр премияһы лауреаты Дилара Иҙрисованың; виртуоз-инструменталистар — Башҡортостандың атҡаҙанған артисы Артур Нәзиуллиндың; Башҡортостандың атҡаҙанған артисы, виолончелдә уйнаусы Рөстәм Хәмиҙуллиндың һәм башҡаларҙың сығыштары инде. Артистар үҙ репертуарынан инструменталь әҫәрҙәр һәм опера арияларын башҡарҙы.\nБашҡортостандың халыҡ артисы, танылған виртуоз ҡурайсы Роберт Юлдашев, «Сыңрау торна» көйөн заманса аранжировкала уйнап, дәррәү алҡыштарға күмелде. Ҡурайсының Асҡар Абдразаҡов менән берлектәге номерын — «Уралым» йырын да тамашасылар йылы ҡабул итте.\nВладимир Спиваковтың II Халыҡ-ара скрипкасылар конкурсының Гран-прийына лайыҡ булған Мария Дуэньяс (Испания) кисәнең махсус ҡунағы булды. Сара ағалы-ҡустылы Илдар һәм Асҡар Абдразаҡовтарҙың сығышы менән тамамланды.\nКонцерт алдынан ҡунаҡтарҙы Башҡортостандың йәш таланттары – Владимир Спиваковтың Хәйриә фонды стипендиаттары сәләмләне. Мәскәүҙең Музыка йорто фойеһында ҡунаҡтар өсөн «Башҡортостан – Рәсәй ынйыһы» фотокүргәҙмәһе ойошторолдо, унда Башҡортостандың билдәле фоторәссамдарының 44 эше күрһәтелде.\n20 сентябрҙә «Зарядье» концерт залында тағы бер ошондай концерт ойоштороу күҙаллана.


ЙЫР-МОҢҒА СОРНАЛДЫ СИБАЙ\nПресса ⇒ ЙЫР-МОҢҒА СОРНАЛДЫ СИБАЙ\nЫсынлап та, өс көн, өс төн буйы Сибай ҡалаһы башҡорт йыры, башҡорт моңо бишегендә тирбәлде, халыҡ йырын тыңлап кинәнде. Халҡыбыҙға Буранбай, Сибай, Хәмит, Бирғәле кеүек бөйөк сәсәндәрҙе биргән, мәшһүр “Сибай”, “Азамат”, “Сәлимәкәй”, “Ирәндек” һымаҡ йырҙарҙы бүләк иткән сал төбәктә 14-се тапҡыр төбәк-ара башҡорт йырын башҡарыусыларҙың “Ирәндек моңдары” конкурсы үтте. Быйыл бәйге республикала иғлан ителгән Ғаилә йылына һәм атаҡлы ҡурайсы Ишмулла Дилмөхәмәтовтың тыуыуына 90 йыл тулыуға арналды.\nХалыҡ күңеленә дәрт һәм илһам өҫтәгән матур йолаға 1996 йылда нигеҙ һалына. Тәүҙә конкурс йыл һайын үткәрелһә, артабан ул ике йылға бер тапҡыр ойошторола башлай. Ошоға тиклем, бәйге шарттарына ярашлы, конкурста 35 йәшкә тиклемге йырсылар ҡатнашһа, быйылдан башлап уларҙың йәше 50-гә тиклем арттырылды. Шулай итеп, сираттағы конкурста балалар, үҙешмәкәр һәм профессиональ йырсылар үҙ-ара ике турҙа һынау тотто, халыҡ йырын йырлап ишеттерҙе, уларҙың тарихы менән таныштырҙы. Баһалама ағзалары конкурсанттарҙы 16 йәшкә тиклемгеләр, 16 – 35, 35 – 50 йәшлектәр араһында айырым билдәләне. Балалар һәм үҫмерҙәр бер турҙа, ололар ике турҙа көс һынашты. Бөтәһе 81 бәйгесе ҡатнашып, шуның 14-е профессиональ йырсы, 26-һы үҙешмәкәрҙәр булһа, ҡалғаны — балалар. Бәйгеселәр республиканың төрлө район һәм ҡалаларынан, шулай уҡ күрше Силәбе өлкәһенән, Мәскәү, Санкт-Петербург ҡалаларынан килгәйне.\n“Ирәндек моңдары”нда күркәм һәм үҙенсәлекле йола бар: сит илдәрҙән саҡырылған йырсылар һәм йыраусылар ҡунаҡ булараҡ сығыш яһай. Ошоға ҡәҙәр Алтай, Ҡаҙағстан, Ҡалмыҡстан, Грузия, Япония оҫталарының сығышын тыңлау, милли кейеме, музыка ҡоралдары менән яҡындан танышыу бәхете тейһә, был юлы байрамға Бөтә Рәсәй һәм халыҡ-ара конкурстары лауреаты, Мөкәрәм Торғонбаева исемендәге премия лауреаты, Үзбәкстандан килгән йырсы һәм бейеүсе Лилиә Мөхәмәҙиева сараға ҡабатланмаҫ биҙәк өҫтәне.\nБәйгеселәрҙең эшен абруйлы жюри — Рәсәйҙең һәм Башҡортостандың атҡаҙанған сәнғәт эшмәкәре Фәрзәнә Сәғитова етәкселегендә Рәсәйҙең һәм Башҡортостандың халыҡ артистары Флүрә Килдейәрова, арҙаҡлы фольклорсы, ҡурайсы Юлай Ғәйнетдинов, Башҡортостандың халыҡ артистары Тәнзилә Үҙәнбаева, Вахит Хызыров, Азамат Тимеров, атҡаҙанған артист Баязит Байназаров баһаланы.\nЭйе, башҡорттоң оҙон көйөн һаҡлау, киң таратыу, таҙа, саф көйө киләсәк быуынға еткереү, йыр сәнғәтенә йәштәрҙе йәлеп итеү, үҙенсәлекле талант эйәләрен асып, ҙур сәхнәгә сығарыу кеүек маҡсаттарҙы үҙ эсенә алған “Ирәндек моңдары” йылдар дауамында бурысын лайыҡлы үтәп килә. Ҡасандыр балалар араһындағы бәйгелә ҡатнашып, призлы урын яулағандар, аҙаҡ өлкәндәрҙекендә гран-приға лайыҡ булып, ҙур танылыу яуланы. Мәҫәлән, Баязит Байназаров, Ғаяз Ғәйетбаев, Зәлиә Нурлы, Сөмбөл Моратова, Рөстәм Шаһыбалов, Филүс Ҡалмырҙин, Марсель Ҡотоев, Иҙел Аралбаев — конкурстың төрлө йылдарҙағы еңеүселәре. Һуңғы йылдарҙа ғына гран-при яулаған Гөлнара Вәлиева, Диләрә Иҙрисова һәм Иҙел Аралбаевтарҙың бөгөн Башҡорт опера һәм балет театрында уңышлы эшләп йөрөүҙәре лә конкурстың мәртәбәһен бермә-бер арттыра.\nБаһалама рәйесе, Рәсәйҙең һәм Башҡортостандың атҡаҙанған сәнғәт эшмәкәре, профессор Фәрзәнә Сәғитова әйтеүенсә, быйыл бәйгегә бик көслө конкурсанттар килгән. Профессиональ йырсылар араһында ғына 16 бәйгесе ҡатнашырға теләк белдереп, шуның 14-е үҙ көсөн һынап ҡараған.\n— Шул тиклем оло кинәнес менән ҡатнашыусыларҙы тыңланыҡ. Ҡайһы бер йылдарҙа конкурста еңеүсене билдәләрлек тә бәйгесене тапмайбыҙ, ә быйыл еңеүсе исеменә дәғүә итеүселәр күп. Иң ҡыуандырғаны: халыҡ йырын шул тиклем оҫта, дөрөҫ һәм теүәл башҡарҙылар. Хатта беҙҙең тәндәребеҙ семетеп, күңелдәребеҙ һиҫкәнеп, йөрәктәребеҙ һулҡылдап китте. Өмөтлө йәштәр бар, бәйгеселәрҙең күбеһе ошо төбәктән. Хатта Мәскәү, Санкт-Петербург ҡалаһынан килеүселәр ҙә, Нефтекама, Ғафури яҡтарынан ҡатнашыусыларҙың да тыуған яғы бәрәкәтле Баймаҡ, Сибай булыуы хайран итә! Милләттәштәребеҙҙең күпләп йәшәгән, мәшһүр йыраусылары менән дан тотҡан, илаһи моңдарыбыҙҙың иң гүзәл өлгөләре һаҡланған аҫаба төбәктә халыҡ йырына, уның моңона ғашиҡ кешеләрҙең булыуына аптырайһы түгел, бының шулай булыуы тәбиғи күренеш.\nКонкурсҡа, бигерәк тә “Ирәндек моңдары”на бер-ике көндә әҙерләнеү мөмкин түгел. Башҡа конкурстарҙан айырмалы рәүештә, бында йылдар талап ителә. Шуға күрә иң көслө башҡарыусылар ғына икенсе турға үтә алды. Иң ҡыуандырғаны: быйыл һигеҙ конкурсант башҡорт халҡының мәшһүр йыры “Буранбай”ҙы шул тиклем оҫталыҡ менән башҡарҙы. Ә был йырҙы барыһы ла башҡара алмай, “Буранбай”ҙы йырлаған кеше халыҡ йырын да, ҡыҫҡа, эстрада йырҙарын да еңел башҡара аласаҡ. Тимәк, йыр сәнғәтенең киләсәге бар, йәштәребеҙ лайыҡлы рәүештә башҡорт халыҡ йырҙарын башҡарыу оҫталығына эйә, уларҙы дауам итә аласаҡ, тип оло ышаныс менән әйтә алам. Ике көн буйына 160-тан ашыу халыҡ йырын тыңланыҡ. Һирәк башҡарылған йырҙарҙың ишетелеүе икеләтә һөйөнөс. Был юлы беҙгә “Нәҫел йыры”, “Зарыҡай” кеүек урындағы фольклорға нигеҙләнгән йырҙарҙы, шулай уҡ “Кәтинкә”, “Типа”, “Һыу өҫтө” кеүектәрҙе ишетергә насип итте.\nӘ инде конкурстың шарттарына үҙгәреш индерелеүенә, йәғни уның йәше 50 йәшкә тиклем оҙайтылыуына кире ҡараштамын. Сөнки бәйге башланғанда, уның төп маҡсаты йәштәрҙә халыҡ йырына ҡарата һөйөү тәрбиәләү һәм араларынан иң-иңдәрен табыу, уларҙы артабан үҫтереү ине. Илле йәштән үтеүселәр өсөн “Оҙон көй” кеүек башҡа конкурстар етәрлек, ә бына йәштәрҙә халыҡ йырына һөйөү, уны пропагандалау, башҡарыу йәһәтенә килгәндә, “Ирәндек моңдары” конкурсының әһәмиәте ғәйәт ҙур. Балалар араһында ҡатнашыусыларҙан алып беҙ уларҙы күҙәтеп барабыҙ, өмөтлөләрен музыка буйынса артабан белем биреү маҡсатында уҡырға саҡырабыҙ. Иң мөһиме: конкурс йәшәй, халыҡ йырын башҡарыусы йәштәребеҙ бар, тимәк, башҡорт йырының киләсәге ҙур, ул йәшәйәсәк, — тигән фекерҙә Фәрзәнә Фәтҡулла ҡыҙы.\nБалалар араһындағы конкурстың баһалама етәксеһе, Рәсәйҙең атҡаҙанған, Башҡортостандың халыҡ артисы Тәнзилә Үҙәнбаева әйтеүенсә, быйыл төрлө райондан 37 баланың сығышы тыңланған. Сибайҙан 4 йәшлек Азалия Ҡәйепҡолова менән Әбйәлилдән Нәргизә Зәйнетдиноваларҙың сәхнәлә үҙҙәрен ышаныслы тотоуҙары һоҡландырған. “Мин тәү сиратта балаларҙың ата-әсәләренә, уларҙы әҙерләп алып килгән уҡытыусыларына ҙур рәхмәт әйтер инем. Ғаиләлә бала халыҡ моңон ишетеп, йырлап үҫә икән, ул киләсәктә йырсы булып китмәһә лә, күңеле матур булыуына иманым камил. Быйыл үҙенең моңо, тауышы менән Учалының йәш йондоҙо Ләйсән Золотарева балҡыны. Дөрөҫ, балҡыны тип әйтергә мөмкин. Бәләкәс ҡыҙыҡай Мәскәү сәхнәләрен шаулатып өлгөрҙө, үҙен танытты. Бөгөн уның бәйгелә ҡатнашыуы балалар өсөн үҙе асыш булды һәм киләсәктә барыһы ла уға тиңләшергә, унан өлгө алырға тырышасаҡ. Һәр ваҡыттағыса “Ирәндек моңдары” юғары кимәлдә үтте”, – тине ул.\nӘйткәндәй, конкурс юғары кимәлдә үтһен өсөн, уны ойоштороусылар, Сибай ҡалаһы хакимиәте етәкселәре, мәҙәниәт бүлеге хеҙмәткәрҙәре ҙур тырышлыҡ һалған. Баһалама ағзалары ла ике көн буйы алһыҙ-ялһыҙ бик көсөргәнешле эшләне. Көндөң ҡапыл һыуытып ебәреүе лә, бер аҙ ямғыр яуыуы ла бәйгеселәрҙең күңелен төшөрмәне. Гала-концерт ҡаланың үҙәк майҙанында үтте. 14-се тапҡыр уҙғарылған төбәк-ара башҡорт халыҡ йырҙарын башҡарыусыларҙың “Ирәндек моңдары-2018” бәйгеһенең төп бүләгенә Өфө ҡалаһынан Дамир Тайыпов лайыҡ булды. Уға Сибай ҡала хакимиәте башлығы Рөстәм Афзалов 100 мең һумлыҡ сертификат тапшырҙы. Балалар араһында гран-при хаҡлы рәүештә Учалы районы Яңы Байрамғол ауылынан Ләйсән Золотареваға эләкте. Беренсе урынды иһә балалар араһында Әбйәлилдән Айгизә Вәлиева менән Сибай ҡалаһынан Ильяс Кинйәбулатов бүлешһә, үҙешмәкәрҙәр араһында (16 – 35 йәшлектәр араһында) Әлфиә Мырҙабаева (Ейәнсура) менән 35 – 50 йәшлектәр араһынан Фәнүр Аралбаевҡа (Баймаҡ районы) эләкте. Профессиональ йырсылар төркөмөндә беренселекте Өфө ҡалаһынан Алмас Хөсәйенов менән Рәфис Сирусин яуланы.\nГран-при алған Дамир Тайыпов сығышы менән Әбйәлил районы Буранғол ауылынан. Әле ул Өфө дәүләт сәнғәт академияһының бишенсе курсында уҡый. Төрлө йыр бәйгеләрендә ҡатнашып еңеүсе булған Дамир “Ирәндек моңо”нда ла тәүге тапҡыр ҡатнашмай. “Был бәйгелә өсөнсө тапҡыр үҙ көсөмдө һынап ҡараным. Тәүге тапҡыр 2014 йылда — III урын, 2016 йылда беренсе урын алдым. Быйыл иһә еңеүсемен! Бик шатмын, сикһеҙ ғорурланам! Конкурс бигерәк тә йәштәргә үҫешергә ҙур баҫҡыс булып тора, рухи этәргес бирә. Тап бында беҙ төрлө башҡарыусыларҙың халыҡ йырын нисек башҡарыу оҫталыҡтарын ишетәбеҙ, улар менән аралашыу мөмкинлеге ҙур. Халыҡ йырын яратып башҡарам, бигерәк тә “Буранбай”, “Бейеш” йырҙары күңелемә яҡын”.\nЛәйсән Золотареваның да тулҡынланыуы йөҙөнә сыҡҡан: еңеүенә сикһеҙ шат. Шулай уҡ ҡатнашыусылар араһында махсус призға лайыҡ булыусылар булды.\nӨс көн буйы барған йыр-моң конкурсына йомғаҡ яһалып, байрам үҙәк майҙанда дауам итте. Сәхнәлә быйылғы еңеүселәр менән бергә төрлө йылдарҙа “Ирәндек моңдары” бәйгеһендә гран-приға лайыҡ булған йырсылар сығыш яһаны. Гүйә, был көндәрҙә мәғрур Ирәндек күкрәгенән халҡым моңо ағылды ла ағылды.


Бөгөн Рәсәйҙә Юстиция министрлығының енәйәт үтәү системаһы хеҙмәткәрҙәре көнө билдәләнә\nБаш ҡаланың Шаҡша биҫтәһендәге 3-сө холоҡ төҙәтеү колонияһы республикала енәйәт үтәү системаһы учреждениелары араһында призлы урындарға лайыҡ.Ул 1957 йылда төҙөлә башлай.\nТәүге ваҡытта биш йөҙгә яҡын кеше хөкөм язаһын үтәгән. Бер нисә йылдан унда мебель етештереү яйға һалынған. Әле мебелдән тыш төҙөлөш материалдары, тротуар плитәһе етештерелә, үҙенең автосервисы бар. Элекке ағас барактар урынына ятаҡханалар һалынған. Учреждениела юғары сифатлы видеокүҙәтеү системаһы урынлаштырылған. Был хеҙмәткәрҙәрҙең эшен күпкә еңеләйтә, яза үтәүселәрҙең һәр хәрәкәте теркәлеп бара. 2009 йылдан мәсет һәм сиркәү эшләй.\nЗакон боҙоусыға ла кешелекле ҡараш колонияла Алексей Сергейчев етәкселек иткән ваҡыттан һаҡлана. Уҙған быуатта учреждениены етәкләгән Алексей Сергейчев ошо көндәрҙә 90 йәшлек юбилейын билдәләй. Бөйөк Ватан һуғышы ветераны һуғыштан һуңғы йылдарҙа Благовещен һәм Бөрө ҡалаһында милиция бүлегендә эшләй. Шаҡша биҫтәһендәге 3-сө холоҡ төҙәтеү колонияһына етәксе итеп тәғәйенләнгән ваҡытта учреждение ябылыу хәленә еткән була. Ул Алексей Родионович тырышлығы менән һаҡлап алып ҡалына. Һөнәри байрам һәм оло юбилей хөрмәтенә тантаналы сара ойошторолдо.\nАлексей Сергейчев, Бөйөк Ватан һуғышы ветераны, 3-сө холоҡ төҙәтеү колонияһының тәүге етәкселәренең береһе: «Колонияны аяҡҡа баҫтырырға кәрәк булды. Ул тарҡалған хәлдә ине. Учреждениены тергеҙергә, ятаҡхана төҙөргә, шул уҡ ваҡытта төҙөлөш материалдары етештереү бурысы ла ҡуйылғайны. Тәүлек әйләнәһенә эшләнек. Ул ваҡытта ҡала менән Шаҡша биҫтәһен тоташтырыусы күпер булманы. Дәүләт планын үтәү өсөн хеҙмәткәрҙәр йоҡа ғына боҙ өҫтөнән төҙөлөш материалдарын ҡаршы яҡҡа ташый ине».


1 сентябргә тиклем мәғариф учреждениелары тирәһендә урынлашҡан бар гараждар ҙа алынып бөтөргә тейеш\nБаш ҡала хакимиәте коммуналь хужалыҡтарға ошондай бурыс ҡуйҙы. Әле Өфөнөң барлыҡ райондарында ла тимер гараждарҙы һүтеү буйынса эштәр бара. Бөгөнгәсә баш ҡала урамдарынан мең ярымға яҡын гараж сығарылған.\nКөн дә ике тиҫтәгә яҡын гараж. Баш ҡаланың Октябрь районы тимер бокстарҙан арынып бөткән тиерлек. Коммуналь хужалыҡтарға тиҫтәгә яҡын ғына гараж һүтергә ҡалған. Тәү сиратта мәктәп, балалар баҡсаһы кеүек балалар күпләп йөрөгән урындар таҙартылған.\nБаш ҡаланы тимер гараждарҙан таҙартыуға былтырғы фажиғә этәргес булды. Мәктәпкә тип сығып киткән ун йәшлек Виолетта Токарчуктың кәүҙәһен мәктәп эргәһендә генә урынлашҡан бокстар араһында таптылар. Йәмәғәтселек Өфөнө сүп-сар һәм эскеселәр ояһына әйләнә барған гараждарҙан азат итеүҙәрен үҙе һораны.\nГараж хужалары ла был күренешкә яуаплы ҡарай. Тартҡылашып, ыҙғышып йөрөүселәр юҡ. Күптәре хатта, үҙ көсө менән һүтеүҙе хуп күрә, ти коммуналь хеҙмәткәрҙәр.\nӘйткәндәй, законһыҙ урынлаштырылған гараждар ғына һүтелә. Бөйөк ватан һуғышы ветерандары, инвалидтар мөлкәте айырым рәүештә ҡарала һәм ике яҡ өсөн дә отошло ҡарар ҡабул ителә. Әле баш ҡалала 1 мең 400 тимер гараж һүтелгән. Тағы ла һигеҙ йөҙө боксты сығараһы ҡалған. Улар урынына парковка урындары, балалар майҙансыҡтары, үҫентеләр барлыҡҡа киләсәк.


Архитекторҙар һөнәри байрамдарын билдәләй // Йәмғиәт | новости башинформ.рф\nАрхитекторҙар һөнәри байрамдарын билдәләй\n14:02, 7 октября 2013 Йәмғиәт\nАрхитекторҙар һөнәри байрамдарын билдәләй Фото: Андрей Старостин\nБөгөн, 7 октябрҙә, Бөтә донъя архитектура көнө билдәләнә.\nБашҡортостанда ҡалалар һәм ауылдарҙың тышҡы күренешен яҡшыртыуға, бөтә инфраструктураларҙы заманлаштырып, ғәжәйеп тарихи-мәҙәни, архитектура һәм тәбиғи ҡомартҡыларҙы һаҡлап ҡалыуға ҙур иғтибар бүленә.\nРеспубликала проект институттары һөҙөмтәле эшләй, уларҙың ҡайһы берәүҙәре илдә ҙур абруй ҡаҙанған. Шулай уҡ Башҡортостан архитекторҙар һәм проектсылар йәмғиәте эшләп килә. Өфө дәүләт нефть техник университеты йыл һайын йәш архитекторҙар уҡытып сығара.\nБыл байрам Халыҡ-ара архитекторҙар союзы тарафынан ойошторолған. Тәүҙә 1955 йылда Халыҡ-ара архитекторҙар союзы йыйылышында был байрамды йыл һайын июль айының тәүге дүшәмбеһендә билдәләргә ҡарар ителә. Ә 1996 йылда Барселонда Халыҡ-ара архитекторҙар союзы үҙенең 20 йыллыҡ юбилейына йыйылғанда Генераль ассамблея Бөтә донъя архитектура көнөн октябрь айының тәүге дүшәмбеһендә билдәләргә тигән резолюция ҡабул итә. Халыҡ-ара архитекторҙар союзы Икенсе Донъя һуғышынан һуң булдырыла. Ул саҡта һуғыш эҙемтәләрен – емерелгән ҡалаларҙы, ауылдарҙы һәм сәнәғәт предприятиеларын аяҡҡа баҫтырыу проблемаһын хәл итеү уның маҡсаты булып тора. СССР Архитекторҙар Союзы Халыҡ-ара архитекторҙар союзын ойоштороусыларҙың береһе һәм уның эшмәкәрлегендә әүҙем ҡатнашыусы булып тора. Хәҙер Халыҡ-ара архитекторҙар союзында йөҙләгән милли секциялар һәм миллиондан ашыу архитекторҙар иҫәпләнә.\nҒәҙәттә бөтә донъяла архитекторҙар үҙ һөнәри байрамдарында конференцияға йыйыла, унда үҙҙәренең ғәмәли эшмәкәрлеге шарттарын һәм һөҙөмтәләр тураһында фекер алыша, архитектура белеме проблемаларын ҡарай, ижади дискуссиялар ҡора.\nТеги: һөнәри байрамдар,архитектура


Хәбәрҙәр: Израиль: Латрундағы монастырға вәхшиҙәр һөжүм иткән.\nИзраиль: Латрундағы монастырға вәхшиҙәр һөжүм иткән.\nИзраилдә Иерусалимға яҡын булған Латрундағы траппист монахтарҙың монастырын билдәһеҙ әҙәмдәр бысратҡан.\nИртә менән шишәмбе көн улар монастырҙың тышҡы ишеген яндырғандар һәм стеналарға дини кешеләрҙе мыҫҡыллап төрлө һүҙҙәр яҙғандар. Яҙмаларҙа үткән аҙна аҙағында юҡ ителгән Иордандың Көнбайыш ярындағы ауыл исемен- Мигронды ла күрергә була.\nИзраилдең махсус хеҙмәттәренең фекере буйынса, был “Price Tag” төркөмөнөң эше булыуы ихтимал, сөнки улар Көнбайыш ярҙағы ауылдарҙы юҡ итеүгә һәр саҡ ҡаршы сыға һәм Израилдә йәһүд диненән тыш башҡа диндәрҙе дини баҫып алыу һымаҡ ҡабул итә. Элегерәк “Price Tag”күбеһенсә мәсеттәргә һәм һирәгерәк сиркәүҙәргә һөжүм иткән.\nИзраилдең Юғары суды бер нисә көн элек Иордандың Көбайыш ярындағы Мигронды законһыҙ төҙөлгән тип табып, юҡ итергә ҡарар итте. Уҙған йәкшәмбе, суд ҡарарын үтәп, Израилдең хәүефһеҙлек хеҙмәттәре физик көс ҡулланырға мәжбүр булды.


Республиканың төҙөлөш һөм архитектура буйынса дәүләт комитеты вәкилдәре Өфөнөң оҙаҡҡа һуҙылған төҙөлөш объекттарының хәл-торошо менән танышты - Bash.News\nРеспубликаның төҙөлөш һөм архитектура буйынса дәүләт комитеты вәкилдәре Өфөнөң оҙаҡҡа һуҙылған төҙөлөш объекттарының хәл-торошо менән танышты\nРеспубликаның төҙөлөш һөм архитектура буйынса дәүләт комитеты вәкилдәре Өфөнөң оҙаҡҡа һуҙылған төҙөлөш объекттарының хәл-торошо менән танышты https://bash.news/news/93862_respublikany_tlsh_m_arxitektura_bujynsa_dlt_komitety_vkildre_fn_oaa_uylan_tlsh_obekttaryny_xltorosho_menn_tanyshty\nОҙаҡҡа һуҙылған төҙөлөштәр иғтибар үҙәгендә. Республиканың төҙөлөш һөм архитектура буйынса дәүләт комитеты вәкилдәре Өфөнөң "Серебрянный ручей" һәм "Миловка паркы" торлаҡ комплекстарындағы эштәр барышы менән яҡындан танышты. Бында әле бер нисә йорт файҙаланыуға тапшырыуға әҙерләнә.\n"Серебрянный ручей" торлаҡ комплексының Дағстан урамындағы 9-сы һанлы йорто тәүлек әйләнәһенә видеокүҙәтеү ҡоролмаһы иғтибарында. Оҙаҡҡа һуҙылған төҙөлөштө алданған өлөшсөләр телефондары аша даими күҙәтә.\nБайрас Багаев, өлөшләтә төҙөлөштә ҡатнашыусы: “Йорттар бөтөнләй эшләнмәй ине. Бөгөн бына килер алдынан кешеләр ӘЛЛӘ ҠАЙҘАН килеп сыға башланы. Күрше йортта он-лайн камера тора. Иртәнге 9-ҙан 10 тиклем ни бары 6 кеше килде эшкә”.\nТөҙөлөш ойошмаһы вәкилдәре әйтеүенсә 9-сы һәм 10-сы йорттарҙа төҙөлөш тамамланыу алдында. Эштәрҙең күп өлөшө әле эске биҙәкләү менән бәйле.\nВладимир Макин, электрик: “Тиҙҙән подъезд электр селтәренә тоташтырыла. Лампочкалар янасаҡ, розеткалар ҙа эшләйәсәк. Бер ай эсендё ике подъеда эштәрҙе теүүәлләрбеҙ тип уйлайым”.\n9-сы һәм 10-сы йорттарҙа эштәрҙе тамамлауға яҡынса 60 миллион һум аҡса талап ителә. Төҙөлөш буш торған биналарҙы һатыуға сығарыу иҫәбенә башҡарыла. Әле ойошма вәкилдәре башҡа йорттарҙы күтәреүгә аҡса табыу мәсьәләһен хәл итә. Проект финанслауын асыу мөмкинлеге лә ҡарала.\nАртём Арефьев, "Рассвет" компаниялар төркөмөнөң матбуғат секретары: “Бер аҙна эсендә төҙөлөш майҙанына өҫтәлмә рәүештә биҙәкләүселәр бригадаһын сығарабыҙ. Улар эштәрҙе тағы ла йәнләндереп ебәрер. Биҙәкләүселәр төркөмө генә 25 кешенән тора. Улар эштәр тамамланғансы был урында ҡаласаҡ”.\n"Миловка паркы"нда газ селтәренә тоташтырыу эштәре башланып тора. Зәңгәр яғыулыҡ, тимәк, йылылыҡ та тәү сиратта юғары әҙерлек кимәлендәге йорттарға биреләсәк. Оҙайлы ҡыштан биналарҙы киптереп биҙәкләү эштәрен башлау күҙаллана.\nГригорий Невоструев, Башҡортостан төҙөлөш һәм архитектура буйынса дәүләт комитеты рәйесенең беренсе урынбаҫары: “10-сы квартал буйынса финанслау тиҙҙән асыла. 5-се кварталдың 2 йорто буйынса аҡсалар икенсе этапҡа ҡала, сөнки уларҙың әҙерлек кимәле түбәнерәк. Дөйөм алғанда уларға беҙҙең юл картаһы буйынса аҡса бар. Әммә 8-се һәм 9-сы кварталдарҙа был объекттарҙа эшләүсе подрядсы ойошма менән һөйләшеү алып барыла”.\n"Миловка паркы" янында "Йәштәр" биҫтәһе күтәрелә. Күп ҡатлы дүрт йортта эштәр йылдам бара. Августҡа тамамлап, дәүләт комиссияһы ҡарамағына тапшырыу күҙаллана. Уларға 4-се һәм 11-се кварталдың өлөшсөләрен күсереү тәҡдим ителә. Әле документтар ҡабул итеү башланған да инде.\n22:01, 09 авг


Николай Патрушев «Башҡортостан Республикаһы алдындағы ҡаҙаныштары өсөн» ордены менән бүләкләнде // Сәйәсәт | новости башинформ.рф\nНиколай Патрушев «Башҡортостан Республикаһы алдындағы ҡаҙаныштары өсөн» ордены менән бүләкләнде\n8:07, 12 ноября 2014 Сәйәсәт\nӨФӨ, 2014 йыл, 12 ноябрь. /«Башинформ» мәғлүмәт агентлығы, Сергей Захаров/.\nРөстәм Хәмитов Рәсәй Именлек советы секретары Николай Патрушевты төбәк территорияһы һәм халҡының именлеген тәьмин итеү эшенә ҙур өлөш индергәне өсөн «Башҡортостан Республикаһы алдындағы ҡаҙаныштары өсөн» ордены менән наградлау тураһындағы указға ҡул ҡуйҙы.\nНиколай Платонович Патрушев 1951 йылдың 11 июлендә Ленинградта тыуған. Армия генералы, юридик фәндәре кандидаты, Рәсәй Геройы. I, II, III һәм IV дәрәжәлеге «Ватан алдындағы ҡаҙаныштары өсөн», Батырлыҡ, «Хәрби ҡаҙаныштары өсөн», Почет ордендары кавалеры, бик күп миҙалдар менән бүләкләнгән. 1974 йылдан алып дәүләт именлеге органдарында хеҙмәт итә. РФ Президентының Контроль идаралығын етәкләй, ун йылға яҡын Рәсәй Федераль именлек хеҙмәте директоры була. 2008 йылдың майында дәүләт башлығының указы менән Именлек советы секретары итеп тәғәйенләнә.\nТеги: наградалар,бр президенты указдары


Йәшлек гүзәле » Страница 3 » "Йәшлек" гәзите\nГазета "Йәшлек" » Конкурстар » Йәшлек гүзәле » Страница 3\nОбъявления / Йәшлек гүзәле // 19-03-2018, 10:27\nБаш ҡалабыҙ Өфөлә тыуып үҫһәм дә, бар булмышым менән үҙемде Дим буйы һылыуы тип хис итәм. Бала һәм үҫмер сағымдың иң сағыу минуттары шунда, Миәкә районының Йәнәби ауылында, үтте. Ил инәһе, тәрән аҡыллы, күпте күргән Зәйтүнә өләсәйем миңә бәләкәйҙән үк доғалар ятлатып, яҡшыны ямандан айырырға, ғәҙел, кешелекле, сабыр, намыҫлы, эшһөйәр булырға, тормоштоң әсеһен-сөсөһөн ғорур тороп ҡаршы алырға өйрәтте. Әсәйем иһә ҡатын-ҡыҙҙан да көслө, шул уҡ ваҡытта яғымлы ла, тырыш та зат эйәһе юҡ икәнен күрһәтте. Ошо ике яҡын кешемә мине көслө рухлы шәхес итеп үҫтергәндәре өсөн рәхмәтлемен....\nКонкурстар / Йәшлек гүзәле // 26-02-2018, 12:40\nХәйбулла районының Таналыҡ буйында урынлашҡан Әҙел ауылында тыуғанмын.\nТәүҙә Аҡъярҙың 2-се мәктәбендә уҡыным, аҙаҡ Рәми Ғарипов исемендәге 1-се республика башҡорт гимназия-интернатын тамамланым.\nӘле Башҡорт дәүләт педагогия университетының хоҡуҡ һаҡлау эшмәкәрлеге факультетында беренсе курста белем алам.\nМәктәптә уҡығандан алып бейергә яраттым. Унан ҡала, оҡшаған шөғөлөм – прическалар эшләү. Ҡатын-ҡыҙ һәр ваҡытта ла матур, нәзәкәтле, шул уҡ ваҡытта үҙ аллы булырға тейеш, тип иҫәпләйем....\nКонкурстар / Йәшлек гүзәле // 27-11-2017, 15:54\n“Көтмәгәндә шундай ҡыҙҙар осрай,\nҮҙең күр ҙә, үҙең бел инде...”\nМәшһүр Рәмиебеҙҙең был шиғри юлдары минең ҡыҙым – Баймаҡ районының Сәйғәфәр ауылында йәшәүсе Гөлдәр Рахманғоловаға ҡарата әйтелгән кеүек.\nБалалар баҡсаһына йөрөгәндә лә ул ҙур аҡ бантиктар тағып, ҡупшы күлдәк, туфлиҙар кейеп, осраған кешеләрҙән ҡысҡырып һаулыҡ һорашып, йырлай-йырлай ҡайта торғайны. Инәй, олатайҙары уға: “Аҡыллы, тәүфиҡлы ғына бала булып үҫ”, – тиер ине. Ҡыҙым уларҙың һүҙен иҫендә тотоп үҫте. Мәктәптә яҡшы уҡыны, төрлө сарала, олимпиадаларҙа әүҙем ҡатнашты, йыр буйынса конкурстарҙа урындар ала торғайны. Уҡытыусылар ҙа көләкәс, аралашыусан, үткер ҡыҙға һәр саҡ уңыш юлдаш булыуына, алдына ҡуйған маҡсаттарына ирешәсәгенә, теләгән һөнәренә эйә булырына һис шикләнмәне.\nГөлдәрҙә башҡорт ҡыҙҙарына ғына хас булған тыйнаҡлыҡ та, күркәмлек тә бар. Оҙон сәстәрен икегә үреп, йылмайып ебәрһә, сикәһендәге соҡорҙары уны тағы ла матурайта.\nӘле ҡыҙым Сибай медицина колледжында уҡый. Йәмәғәт тормошонда ла һынатмай, йыр-бейеүгә оҫта Гөлдәр мәҙәни сараларҙың уртаһында ҡайнай.\nБаҫҡан ерендә ялҡын уйнатҡан, һәр кемгә ихлас йылмайыуын йәлләмәгән, бәләкәстән табип булырға хыялланған ҡыҙымдың кешеләрҙең тәнен генә түгел, күңелен дә дауалай алырына иманым камил.


Кемдәр күҙлек кейә – байрамығыҙ менән!\n4 Март 2020, 15:00\n4 март – "Очкариктар" көнө!Күҙҙәрҙең ҡәҙерен беләйек, улар бит беҙҙә икәү генә.Күҙлеклеләр көнө – күреү һәләтен тергеҙеү өсөн профилактик сараларҙың мөһимлеге тураһында иҫкәртеү көнө ул. Бөгөнгө көндә планета халҡының яҡынса өстән бер өлөшөнөң күреү һәләте түбән. Һәм улар күҙлек кейергә мәжбүр. Насар күреүселәрҙең сафы көндән-көн тулылана ғына бара, бигерәк тә оло йәштәгеләр бөтәһе лә тиерлек күҙлек кейә.\n4 март – "Очкариктар" көнө!\nКүҙҙәрҙең ҡәҙерен беләйек, улар бит беҙҙә икәү генә.\nКүҙлеклеләр көнө – күреү һәләтен тергеҙеү өсөн профилактик сараларҙың мөһимлеге тураһында иҫкәртеү көнө ул. Бөгөнгө көндә планета халҡының яҡынса өстән бер өлөшөнөң күреү һәләте түбән. Һәм улар күҙлек кейергә мәжбүр. Насар күреүселәрҙең сафы көндән-көн тулылана ғына бара, бигерәк тә оло йәштәгеләр бөтәһе лә тиерлек күҙлек кейә.


СМС иҫәбенә казино |Аласаҡһыҙ $ 5 Бонус | Уңыштар Казино\nӨйҙә » СМС иҫәбенә казино |Аласаҡһыҙ $ 5 Бонус | Уңыштар Казино\nДепозиты SMS ярҙамында иҫәбенә казино бер нисә тарала реаль аҡса уңыштар казино – Аласаҡһыҙ $ 5 Бушлай Бонус Әле\nМеренда технология порода ҡайһы бер бик ҡаты һәм әкренләп увеличивал конкурируете өсөн факторҙар менән бәйле сайттар казино. Хисабына ҡабул итеү төрө, моның сценарий, онлайн казино өсөн көрәшә, үҙ шәхси булған урындар индустрияһында казино; йылдан-скачки үҙҙәренең иң яҡшы кадрҙар йәлеп итеү өсөн күберәк трафика үҙ сайттары. Ярҙамында заманса индереү альтернатива обрез был космос казино, онлайн казино эйә, үҙ шәхси яңы исемдәр вариант булараҡ, СМС Билд казино, Кәрәҙле йәки телефон ҡуйылыу счеттар казино һәм ул да шундай нәмә. Уйнарға £Бушҡа 5!\nУлар араһында, өр-яңы функцией индереү керемдәрҙе ҡысаларында СМС Билд әлеге булды жемчужин уйынсылар өсөн казино бында уңыштар казино.\nУңыштар казино СМС казино закон проекты: Үтеп китеү – Зарегистрировалась Әле!\nЯңы казино попов был космос казино – СМС иҫәбенә казино – был уникаль ассортименты бик әүерелә джекпот, завораживает бонустар һәм былар барысы да вернется "менән СМС-иҫәбенә" вариантын тәҡдим итә ул комфорт түләүҙәр башҡарыу роскоши-се һеҙҙең мобиль яйланма!\nХәҙер, түләргә һеҙҙең депозиты аша СМС-һеҙҙең үҙәк мобил!\nСМС Биллинг уңыштар был казино: Был Картина\nSMS аша иҫәбенә казино, һеҙ генә талап итә, отправки менән SMS исеме/уникаль идентификаторы һанай уйында, һәм һумға депозита, ул һеҙ телһеҙме менән башлап ебәреү. Мобиль уйыны казино талап итә уйынсыһы СМС ебәреү менән реквизит номерына күрһәтелгән веб-битендә казино.\nБыл алым тулыландырыу булып, тиҙ процесс һәм бесполезный өсөн барлыҡ төр уйынсылар башлап, рекреация уйынсылар һәм регуляр. Ысынлыҡта,, һеҙ хатта бәйле түгел условного йыһаздар һәм айланмалар өсөн уйындың береһендә СМС иҫәбенә казино. Базовое ҡорал менән мобиль селтәрен оператор ҙа, кәрәк, өсөн, һеҙ башланы.\nКомфорт был тамамланмай, юҡ-бар! Һеҙ получает невероятное гибкость" түләргә SMS аша бөгөн түләйҙәр керемдәре буйынса ҡысаларында СУП иҫәбенә һеҙ аласаҡһыҙ үҙ айлыҡ телефон циклы билдинг. Шулай булғас, играй хәҙер, ә платте шуның менән бергә, уңыштар казино!\nСМС Билд бонустар казино\nБынан тыш,, наслаждайся барлыҡ шарттар тыуҙырылған менән бергә уникаль сочетание бушлай бонустар һәм киң итеп аукционный тәҡдимдәр! Бына ҡайһы бер ҡыҙыҡ акциялар, улар һеҙ получает, һеҙ регистры береһендә әлеге казино!\nЮҡҡа приветственный бонус ссср £5-£15 теркәү хоҡуҡын\nАҡса һәм бонус эшк ҡаплау өсөн бытов\nПрогрессив аҡса матч тәҡдимдәр добавляют артыҡ аҡса араһында 25%-200% керемдәре буйынса\nРефератты бонустар, журнал турнирҙар һәм джекпот, юҡҡа уйындар һәм бонустар.\nСМС иҫәбенә казино, уйын\nСМС счеттар казино генә түгел, ә бонустар һәм легкость һәм простота, ләкин онлайн-һәм мобиль уйындар, шулай уҡ. Түләү аша SMS һәм уйнарға уйындар, ҡайһылай:\nМобиль Слот уйындар менән легким счеттар\nОнлайн һәм мобиль уйындар казино кеүек, рулетка, Видео Покер, Баккара, бер нисә вариант Блэкажек\nОнлайн-һәм мобиль уйындар өр-яңы уйын автоматтары\nМобиль версия виртуаль сирт-йыуан эсәк.\nБарырға менән SMS иҫәбенә казино!\nЯһарға һеҙҙең ваҡытта уйын удивлять һәм увлекаться һеҙҙең менән ҡайһы бер хәҙерге урын. Әммә имейте күҙҙә тотып һеҙҙең структура сығымдарының нисек бындай хеҙмәттәр, ҡағиҙә булараҡ, эшлиләр, һеҙҙең юғары снисходительным.


Яулыҡ? Хиджап? Әллә баш кейемеме? | Әбйәлил - Абзелил\nӘбйәлил - Абзелил > Дин > Яулыҡ? Хиджап? Әллә баш кейемеме?\n« Бәйғәмбәребеҙгә бәйле хикәйәттәр...\nСаләти-мүнджиә (салауат) »\nЯулыҡ? Хиджап? Әллә баш кейемеме?\nМосолман ҡатын-ҡыҙҙарына ҡағылышлы яулыҡ һәм хиджап тураһында бәхәстәр халҡыбыҙ араһында әленән-әле ҡалҡып сығып тора. Бер яҡтан, башҡорт булараҡ, беҙгә хиджап нимәгә кәрәк ул, үҙебеҙсә яулыҡ ябынайыҡ, тиҙәр, икенселәре хиджап яҡлы, өсөнсөләре яланбаш йөрөйөк, тиҙәр. Хиджап — ул ғәрәп ҡатын-ҡыҙҙарының баш һәм өҫ кейеме, Көнбайыш Европала уны баш ябыуы тиҙәр. Яулыҡ тип беҙҙең яҡта әйтәләр. Динебеҙҙә ҡатын-ҡыҙҙын башы ла, кәүҙәһе лә, битенән һәм ҡул суҡтарын тыш, ябыҡ булырға тейеш.\nИслам динендә генә баш һәм тән ҡаплаулы булырға тейеш, тип уйламағыҙ, шул уҡ талап христиан һәм иврит диндәрендә лә бар. Өҫ-баштағы кейемдәргә килгәндә, улар сусҡа тиреһенән булыуы тыйыла, шул ғына. Төҫтәренә килгәндә, ирҙәргә ҡатын-ҡыҙҙарға оҡшатып ҡыҙыл төҫтән йә ебәктән кейергә ярамай. Шулай уҡ һүрәтле кейемдәрҙә йөрөү ҙә гонаһлы. Яланбаш йөрөйһөгөҙ икән – үҙегеҙгә ҙур гонаһ алағыҙ, иманығыҙ кимәле түбән икәнен күрһәтә. Иман – Аллаһ Тәғәләгә ышаныу булғас, ни эшләп ҡушҡандарына бармаҡ аша ҡарарға?\nҒәрәптәргә оҡшатып кейенеү кәрәкмәй. Пәйғәмбәребеҙ әйткән бит: ғәрәп халҡының башҡа халыҡтарҙан өҫтөнлөгө юҡ тип. Кейенегеҙ һәм ябынығыҙ хәҙерге стилдә, тик шәриғәт ҡушҡан сиктән сыҡмағыҙ. Шәриғәт сиге — Аллаһ Тәғәлә ҡушҡан сик. Сиктән сығаһығыҙ икән, гонаһ һеҙҙеке – үҙегеҙгә ошо ғүмерҙә лә һәм әхирәттә лә яза килеүен көтөгөҙ.\nҠатын-ҡыҙ кейеменә ниндәй шарттар бар?\n1. Ҡул һәм биттән башҡа ерҙе ҡапларға тейеш.\n2. Ул кейем күҙҙәрҙе йәлеп итә торған зиннәтле кейем булмаһын.\n3. Йоҡа ғына булып, үтә күренә торған булмаһын.\n4. Иркен һәм киң булһын, тәнгә һылашып тормаһын.\n5. Кейемде хушбуйҙар менән хушландырмағыҙ.\n6. Мосолман ҡатын-ҡыҙҙын кейеме ирҙәр кейеменә һәм кафыр ҡатын-ҡыҙҙарҙың кейеменә оҡшарға тейеш түгел.\n8. Шөһрәт кейеме булырға тейеш түгел.\nБына ошондай шарттар. Ә инде кем дә кем ошо сиктәрҙән сығып, үҙенсә ҡылана икән, хушбуйҙар һөртөнөп, ирҙәр күҙенә салына икән, шул зинасы ҡатын менән бер тиң тип әйтелә.\nДинебеҙҙә ҡатын-ҡыҙҙың тышҡы матурлығына түгел, уның эске донъяһының гүзәллегенә һәм камиллығына әһәмиәт бирелә. Ҡатын-ҡыҙҙарыбыҙҙың асылы — әхлаҡи сафлыҡта, оялыу хисендә һәм динле, ғиффәтле булыуындалыр. Ғиффәтле ҡатын-ҡыҙҙың башы өҫтөндә таж булһа, ғиффәтһеҙе аяҡ аҫтындағы сепрәккә әйләнә түгелме?\nҠатын-ҡыҙҙың тышҡы матурлығы тураһында тик йәннәткә инәсәк ҡатын-ҡыҙҙар тураһында ғына һүҙ бара: “Әгәр әлеге донъялағы кешеләр хур ҡыҙҙарын күрһә, уларһың матурлығынан күҙҙәре ҡояштан сағылғандай иреп төшөр ине. Әммә уларҙан артыҡ иң һөйкөмлөһө, иң матуры һәм иң гүзәле үҙҙәренең был донъялағы никахланған ҡатындары булыр".\nМосолман динебеҙ ҡатын-ҡыҙҙың тыумыштан килеүсе йөҙ-ҡиәфәтен, тәбиғи сафлығын һаҡлауҙы талап итә, ысын матурлыҡты әхлаҡта, ғаилә тоғролоғонда күрә. Буяныу-биҙәнеү иһә рия, ике йөҙлөлөк ғәләмәте һанала.\nБер хәҙистә әйтелгән: “ Аллаһ һеҙҙең йөҙөгөҙгә, тышҡы ҡиәфәтегеҙгә ҡарамаҫ. Эске донъяғыҙға, йәғни йөрәгегеҙгә һәм ғәмәлдәрегеҙгә ҡарар. Шулай булғас, иң элек йөрәгеҙҙе, күңелегеҙҙе паклағыҙ, ғәмәлдәрегеҙҙе матурлағыҙ, тышҡы матурлыҡҡа артыҡ иғтибар итмәгеҙ”.\nИмам Ғәли әфәндебеҙ һүҙҙәренән:\n— Кейем-һалым, матди мөмкинлек һәм тышҡы гүзәллек менән барлыҡҡа килгән матурлыҡ матурлыҡ түгел. Ысын матурлыҡ – әхлаҡ һәм ғәмәл матурлығылыр.\nӘхлаҡ, тыйнаҡлыҡ, үҙ-үҙенде әҙәпле тотоу кеүек сифаттар менән биҙәлгән кешеләрҙең матурлығы ололайғас та бөтмәй. Улар беҙгә үрнәк.\nУйлап ҡарағыҙ: йәш ваҡытта төҫ-ҡиәфәт ниндәй генә матур һәм һоҡландырғыс булмаһын, ғүмер уҙыу менән, ул юҡҡа сыға. Әгәр кеше үҙенең баһаһын бары тик сибәрлектә генә күрә икән, ҡартайғас, ул үҙен ҡәҙерһеҙ бер кеше итеп һанай башлай, шул рәүешле рухи ҡәнәғәтһеҙлек кисерә.\nӘле, беҙҙең йәмғиәттә, ике-өс бөртөк ала-сыбар сәстәрен һары-ҡыҙыл төҫкә буяп, тар салбарҙар кейеп йөрөгән инәйҙәребеҙ әхлаҡлымы? Шул уҡ ғәмәлһеҙ аҡ инәйҙәр әҙәплеме? Йәки, күҙ уйнатып, һәр бер иргә ҡараған ҡатын йүнлеме?\nПәйғәмбәребеҙ бер хәҙисендә: “Ярым яланғас кеше иғтибарын йәлеп итергә теләүсе ҡатын-ҡыҙҙарға йәннәт булмаҫ, тормошо бәхет-уңышһыҙ булыр...”.\nҠатын-ҡыҙҙарыбыҙ беҙҙең балаларыбыҙҙың әсәләре булараҡ, уларҙың тәрбиәсе булараҡ ошо мосолман дине әҙәп-әхлаҡ ҡағиҙәләрен үтәһә ине. Балаларыбыҙға ни үрнәк? Насар ғәҙәттәр күрһәтеп, әҙәпле балалар булырын көтәйекме?\nУлар хәҙер, ана беҙҙең халыҡ элек яланбаш йөрөгән тип яр һала. Аптырап китәһең хатта. Беҙҙең өләсәйҙәрҙең, әсәйҙәрҙең башынан яулыҡ төшмәй торғайны. Былары, беҙҙең тарихта башҡорттар яланбаш булған, тип оран һалалар. Беҙҙең бер оло йәштәге бер остаз дәрестә атаһы хаҡында һөйләгәйне: башындағы түбәтәйен алмаштырғанда, бер түбәтәйен бер ҡулы менән шылдыра барып, артынан икенсеһен икенсе ҡулы менән шылдырып, башындағы түбәһен күрһәтмәй кейә торғайны тип. Бына ҡайҙа ул иман!\nТүбәтәйгә килгәндә: ул баш кейеме генә, беҙҙең ғөрөф-ғәҙәткә ингән, теләһәң төлкө тиреһенән ҡамсат бүрек кейеп намаҙ уҡы. Яланбаш дин ғәмәлдәрен башҡарабыҙ икән (ирҙәр) – сөннәтте үтәмәйбеҙ.\nҠатын-ҡыҙҙарҙың кейеменә килгәндә: ирҙәрҙең күңелен, тәртипле кейенеп, ябынып йөрөгән ҡатын-ҡыҙҙар тарта. Бәлки, был уларҙың ошо ҡатын-ҡыҙҙарҙа әҙәп, иман сафлығы, тыйнаҡлыҡ һәм ғаилә именлеге күреүендәлер. Ә яланбаш, яланғас, буянып алғандарҙа әхлағы түбән төшкән ҡатын-ҡыҙҙарҙы ғына күрәбеҙ. Улар, меҫкендәр, ошо социаль йәмғиәткә яраҡлашып йәшәргә тейешбеҙ, тип уйлайҙарҙыр. Сөнки халҡыбыҙҙың күңеленә ялған тормош программаһы һалынған тиергә була. Был нәфсе артынан ҡыуыу, көнсөллөк, донъялыҡта ярышыу һәм башҡаһы.\nАллаһ Тәғәлә ир кешегә бер нәфсе, ә ҡатын-ҡыҙҙарға туғыҙ нәфсе биргән бит. Нәфсе шайтандан. Нәфсегә бирелгән – оятын юғалтҡан.\nИман менән оятһыҙлыҡ йәнәшә булмаҫ. Донъя баҫыуына бирелеп, Аллаһ Тәғәләнең ҡушҡандарынан, тыйылғандарынан тайпылыу ҙур гонаһ булыр. Динебеҙ әҙәбе әлеге шул кейемдән башлана.\nДинебеҙ буйынса ҡатын-ҡыҙҙарҙың баш кейеме тураһындағы әһәмиәтте пәйғәмбәребеҙ Мөхәммәд һәм уның ҡатыны Хәҙисә араһындағы булған тарихтан беләбеҙ. Тәүге Ҡөръән аяттары Джәбраил фәрештә аша пәйғәмбәребеҙгә төшкәс, Мөхәммәд ғәләйһиссәләм ашығып өйөнә ҡайта ла ҡатынына: “ Миңә күктән аяттар төштө, Аллаһынанмы, әллә Иблистәнме? Мин белмәйем, әле бына бер зат эргәбеҙҙә тора” тигән. Ҡатыны Хәҙисә: “Хәҙер беләбеҙ, кем икәнен: мин баш япмамды сисәм, әгәр фәрештә булһа, сығып китер, әгәр шайтан булһа, ҡалыр. Башынан яулығын сискәс, фәрештә сығып китә. Бына ошо миҫалдан ниндәй ғәләмәт: динебеҙгә тоғро кешеләрҙе һаҡсы фәрештәләр уратып алыр, улар иманлы кешегә маҡтау, тәсбих, доға ҡылып торорҙар. Ә яланбаш йөрөгәндәрҙең юлдашы шайтан, күңеленә гел ҡотҡо һалыр.\n«Эй әҙәм балалары! — ти Ҡөрьән. — Кешеләргә күрһәтеп бармаған, күрһәтергә тейеш булмаған ерҙәрегеҙҙе ҡаплар өсөн, биҙәнеп-төҙәнеп йөрөү өсөн дә Беҙ һеҙгә кейемдәр бирҙек. Кейемдең иң яҡшыһы — тәҡүәлек һәм әҙәп кейеме...»\n«Эй, әҙәм балалары! Ата-әсәгеҙҙе йәннәттән ҡыуҙырыу өсөн бына ошо тәҡүәлек, күндәмлек кейемдәрен һалдырып, шайтан уларға үҙҙәренең яланғас булыуын күрһәтеп бирҙе, һеҙҙе лә ул шулай алдамаһын. Шайтан да, уның дуҫтары ла һеҙҙе күреп тора, һеҙ генә уларҙы күрмәйһегеҙ. Иблисте Беҙ иманһыҙҙарҙың дуҫы иттек».\n“Әл – Әғраф” (Кәртәләр) сүрәһе, 26—27-се аяттар.\nАллаһ Тәғәлә әйткән бит: “Кем тура юлдан яҙырға теләй, яҙҙырырмын; кем тура юлдан барырға теләй тура юлға баҫтырырмын”- тип. Иманлы булырға теләһәгеҙ – һеҙҙең ихтыярығыҙҙа. Ошо донъяға һынау үтәргә килгәнебеҙҙе онотмайыҡ. Шөкөр итәйек.\nАллаһ Тәғәләнең Ҡөръән Кәрим китабындағы аятында: «Эй, пәйғәмбәр! Үҙ ҡатындарыңа, ҡыҙҙарыңа һәм иман килтергән кешеләрҙең ҡатын-ҡыҙҙарына әйт: улар бөркәнсектәрен өҫтәренә япһын. Был уларҙы танымауға һәм кәмһетелмәүгә яҡшыраҡ. Аллаһ — Ярлыҡаусы, Шәфҡәтле!». («Фирҡәләр» сүрәһе, 33:59 аят).\nАллаһының ошо изге аяттары кемгә ҡарата әйтелгән? Әй, ҡатын-ҡыҙҙар!\nШулай уҡ Ҡөрьән китабында: «Һәм иман килтергән ҡатындарға әйт: улар күҙҙәрен йомһондар, һәм оят ерҙәрен һаҡлаһындар, һәм күренеп торғандарынан башҡа үҙҙәренең биҙәктәрен күрһәтмәһендәр, түштәрендәге уйымдарына бөркәнсектәрен ҡаплаһындар, һәм үҙҙәренең ирҙәренән, йәки аталарынан, йәки ҡайныларынан, йәки улдарынан, йәки ирҙәренең улдарынан, йәки ир туғандарынан, йәки ир туғандарының улдарынан, йәки ҡыҙ туғандарының улдарынан, йәки үҙ тирәһендәге ҡатындарынан, йәки үҙҙәренең уң ҡулдары биләгәндән, йәки енси теләге булмаған ир хеҙмәтселәрҙән, йәки ҡатындарҙың шәрәлеген аңламаған ир сабыйҙарҙан башҡаларға биҙәктәрен күрһәтмәһендәр! Һәм ниндәй биҙәктәрен йәшергәнен белдереү өсөн аяҡтары менән типмәһендәр! Әй, иман килтереп инаныусылар! Барығыҙ, Аллаһҡа тәүбә ҡылығыҙ! Ҡурҡыныстарҙан ҡотолоп, мораҙығыҙға (йәннәткә) ирешерһегеҙ» — тиелгән. («Нур» 24 сүрә, 24:31 аят).\nНәсихәт биреп, тағы ла әйтә Ул: «Эҫенән һаҡлар өсөн дә, нәфсе аҙғынлығынан һәм бер-берегеҙҙең яуызлығынан һаҡлар өсөн дә Беҙ һеҙгә кейемдәр бирҙек», — ти.\n«Ән-Нәхл» (Бал ҡорттары) сүрәһе, 81-се аят.\nЯланбаш һәм яланғас ҡатын-ҡыҙҙар ирҙәрҙен нәфсеһен ярһыта түгелме? Хәҙерге йәмғиәттә аҙғынлыҡтын артыуына нимә сәбәп?\nБер көн пәйғәмбәребеҙ янына Әбү Бәкр ҡыҙы Әсмә килеп инде һәм ул өҫтөнә йоҡа ғына әйбер кейгән ине. Пәйғәмбәребеҙ башын ситкә борҙо ла: «Эй, Әсмә! Әгәр ҡыҙ күремгә тиклем үҫеп етһә, уның ошо һәм ошо ерҙәренән (пәйғәмбәр йөҙө менән беләҙек һөйәктәренә ишара итте) башҡаһы күренергә тейеш түгел», — тине. (ӘбүДәүд, Әл-Бәйһәҡи риүәйәт иттеләр).\nТимәк, пәйғәмбәрҙең ошо әйтеүенән сығып, бәлиғ булған ҡыҙҙар йөҙҙәре менән устарынан башҡа тәндәрен күрһәтергә тейеш түгел. Был — диндең өҫтәмә, хуп күрелгән генә төшөнсәһе түгел, ә фарыз, йәғни мотлаҡ эшләнә һәм үтәлергә тейешле ғәмәле. Шулай булғас, баш кейеме ябынмаған ҡатын-ҡыҙ гонаһҡа керә.\nТағын бер хәҙистә әйтелгәнсә, «Әгәр ҡатын үҙ иренең өйөнән башҡа берәй ерҙә кейемен һалһа, ул Аллаһ Тәғәлә менән уҙ араһында булған пәрҙәне йыртыр». (Имам Әхмәт, Ибн Мәджәһ риүәйәт иттеләр). Йәғни, был ҡатын үҙ намыҫын ҡурҡыныс аҫтына ҡуйыр һәм Аллаһ Тәғәләнең һаҡлауынан мәхрүм ҡалыр.\n«Раббыңды олола, кейемеңде бөхтә итеп тот, нәжестәрҙән һаҡлан», — ти ул үҙенең илсеһенә.\n«Әл-Мудәссир» (Бөркәнгән кеше) сүрәһе, 3-4-се аяттар.\nИбн Ғаббастан ҡалған бер риүәйәттә уның ҡатын-ҡыҙҙарға оҡшап кейенгән ирҙәргә, ирҙәргә оҡшатып кейенгән ҡатындарға бик тә асыулы булыуы тураһында һүҙ бара. Ундайҙарҙы өйҙәрегеҙгә индермәгеҙ, ҡыуып ебәрегеҙ, тигән ул. Шуның өсөн дә мосолман илдәрендә ирҙәрсә кейенеп йөрөү ҙә, ярым шәрә ҡалыу ҙа булмаған. Был әҙәпһеҙлектең дә әҙәпһеҙлеге булып һаналған.\nАятта әйтелә: «Эй, Мөхәммәд! Мосолман ирҙәрҙе кешенең күрергә ярамаған ерҙәренә ҡарамаҫҡа өйрәт, намыҫ паклығын һаҡларға кәрәклеге тураһында аңлат. Шулай эшләү — әҙәп. Уларҙың нишләп йөрөгәнен Аллаһ белеп тора. Был — хаҡ.\nМөьминә ҡатын-ҡыҙҙарға ла әйт: ярамаған ерҙәргә ҡарауҙан тыйылһындар, ғиффәтле булыуҙарын һаҡлаһындар, бит менән ҡулдарҙан башҡа ерҙәрен күрһәтмәһендәр. Ирҙәрҙе вәсүәсәгә һалып йөрөмәһендәр. Был уларҙың үҙҙәре өсөн файҙалы», — ти.\n«Бер ваҡыт Аллаһ илсеһе менән бергә өйҙә ултыра инек, — тип хәтерләр булған Өммө Сәләмә. — Арабыҙҙа пәйғәмбәрҙең икенсе ҡатыны Мәймүнә лә бар ине, ике күҙе лә бөтөнләй күрмәгән Өммө Мәктүм тигән ирҙең килгәнен күреп ҡалдыҡ. Пәйғәмбәребеҙ шул ваҡыт бөтә ғаилә ағзаларына шаршау артына инеп торорға ҡушты.\n— Эй, Аллаһ илсеһе! Ул бит тома һуҡыр — беҙҙе бөтөнләй күрмәй, — тиҙәр ҡатындар.\n— Әллә һеҙ үҙегеҙ ҙә һуҡырмы, уны үҙегеҙ күрмәйһегеҙме? — тине пәйғәмбәр, ғәләйһис-сәләм, Аллаһ бойорғандарҙы үтәүҙә бер ниндәй сиктәр булмауын белдереп.\nАңлашыламы? Сит ирҙәр күҙенә салынып бармағыҙ тигән мәғәнәлә бит. Элек ҡатын-ҡыҙҙар сит ирҙәрҙән ситләшә торғайны, хәҙер ауыҙҙарына инеп баралар. Әҙәп-әхлаҡ ҡағиҙәләрен боҙоп, түбәнәйәбеҙ түгелме?\nАллаһ Тәғәлә боҙоҡлоҡтарҙан һаҡланып, тәҡүәле булыуҙы, яманлыҡтан ҡурсалаусы тәҡүәлек кейемен дә лә булығыҙ, тип өйрәтә Ҡөрьән аяттарында.\n«Кем дә булһа берәү, донъя кейемдәренең иң яҡшыларын ғына кейеп йөрөргә мөмкинлеге була тороп та, Аллаһ алдында күндәмлек күрһәтеү өсөн тип, үҙенең ҡиммәтле һәм зиннәтле кейемдәренән баш тарта белһә, Аллаһ уға үҙенең бөтә яралтылмыштары алдында иман күлдәгенең үҙе теләгәнен һайлап алыу мөмкинлеге бирер», — тигән пәйғәмбәр.\n«Тәҡүәлектең мәғәнәһе — тәрән, — тип өйрәткән беҙҙең бабайҙар. — Ислам алып килгән бөтә нәмә — иман һәм уның бик күп төрлө тармаҡтары, ғибәҙәт, бәндәләр араһындағы игелекле мөнәсәбәт менән әҙәп, әхлаҡ — бөтәһе лә — тәҡүәлек».\n«Тәҡүәлек ул йөҙҙәрегеҙҙе Көнсығышҡа йәки Көнбайышҡа ҡаратып ғибәҙәт ҡылыу ғына түгел. Юҡ. Тәҡүәлек — ул Аллаһуға, Ахирәт көнөнә, Аллаһтың фәрештәләренә, Китаптарына, пәйғәмбәрҙәренә инаныу. Малға булған һөйөүең ниндәй генә булыуына ҡарамаҫтан, яҡындарыңа, ҡәрҙәштәреңә, етемдәргә, фәҡирҙәргә, юлда йөрөгән мосафирҙарға, хәйер һорап йөрөр хәлгә төшкәндәргә һәм ҡолдарға ҡәҙерле малыңдан өлөш сығарыу, намаҙ уҡыу, зәкәт түләү, вәғәҙәлә тороу, мохтажлыҡтар, хәүеф-хәтәрҙәр килгәндә сабыр итә белеү — ана шундайҙар тәҡүә, шундайҙар ғәҙел кешеләр».\n« Әл-Бәҡара» (Һыйыр) сүрәһе, 177-се аят.\nОшо өҫтәге хәҙистәр һәм Аллаһ Тәғәләнең Ҡөръән Кәрим аяттарынан сығып беҙ ҡатын-ҡыҙҙарыбыҙға ошо әйтелгән баш һәм тән өлөштәрен кейем менән ҡапларға тигәнде аңланыҡ. Шулаймы? Тимәк, яулыҡ һәм өҫ кейеме тураһында бәхәстәр булырға тейешме? Юҡ! Кем ошо Аллаһының аяттарына ҡаршы? Кемдең үҙенсә фекер йөрөтөп, унда ярамай, бында ярамай, беҙҙекеләр шәриғәткә ярашлы кейенмәгән тип әйтә ала? Аллаһ Тәғәләгә ҡаршы сығып халыҡ араһында боҙоҡлоҡ индерергә, фетнә эшләргә кемдең көсө етер? Кем Аллаһ аяттарынан кәмселек тапты? Кем Аллаһ Тәғәлә әйткәндәрҙе төҙәтергә теләй? Көфөрлөккә төшөп, кафыр булып кем тамуҡты теләй? Аллаһ Тәғәләнән ҡурҡығыҙ, телегеҙҙе һәм йәнегеҙҙе тамуҡ утынан һаҡлағыҙ.\nАллаһ Тәғәлә барыбыҙғала тәүфиҡ-һиҙәйәт бирһен, иманыбыҙҙы нығытып, тәүбәбеҙҙе ҡабул итеп, тоғро юлдан яҙҙырмаһын. Әлеге донъябыҙҙа беҙ Аллаһ Тәғәләнең 100 проценттан бер процентын айырып алып, шуны тағы ла йөҙгә бүленгәндән ҡалған бер өлөшө рәхмәтендә йәшәйбеҙ бит. Йәннәттә, Инша Аллаһ бар булған рәхмәтендә йәшәргә насип итһен.\nЭта запись написана автором Назир Сабитов, 12.08.2017 в 01:31, и размещена в категории Дин. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.